Lainomendik 25 urte: Zidarrezko dantzak

Argazkiak: Lainomendi eta Aner Mentxaka

Derioko frontoia leporaino bete zan urtarrilaren 3an. Lainomendi dantza taldeak Lur dantza eta musika ikuskizuna eskini eban egun horretan bertan, eta hain ikusmin handia sortu zan, ezen batzuk ezin baitziran frontoira sartu. Ekitaldiak hasierea emon eutsan taldearen 25. urteurrenaren harira urtean zehar egingo diran ekintzei. “Dantza tradizionaletatik urten eta zerbait berezia eskini gura genduan”, adierazo deuskue Txaro Martinek eta Ixone Zubietak. “Istorio bat asmau genduan eta dantzak haren inguruan antolatu genduazan: lurra sikua egoan, ez ebalako euririk egiten, eta ondorioz uztarik be ez egoan. Nekazariak, arrantzaleak eta herriko jentea batu egin ziran konponbide bat topeteko, eta akabuan erabagi eben sorginei laguntza eskatzea. Oso ondo urten zan; eta gu geu zein publikoa, poz-pozik”. Asmo handiko eszenaratzea izan zan eta taldea gogotsu ibili zan beharrean, dana primeran gertatzeko. Izan be, asko dira zaindu beharreko detaileak: argia, soinua, materiala, arropea... “Beno, batek esan euskun ikuskizunak hunkitu egin ebala, eta bakarrik horregaitik merezi dau”. Buru-belarri dabilz urteurrenean murgilduta eta datozan hiletan be antolatuko dabez hainbat ekitaldi; ekintza bat hilabete bakotxeko, hain zuzen be. Salbuespena abuztua izango da, hil horretan atsedena hartuko dabe-eta. Ekintza batzuk oraindik erabat itxita ez badaukiez be, aurrerapena egin deuskue. Halan, Patxi Laborda dantzan aditua konbidatu dabe otsailaren 6an Euskal Inauterien inguruko berbaldia emotera. “Kultur Birikan egingo da eta oso berezia izango da, dantzak be buztartuko diralako”. Martxoari begira, beste berbaldi bat egiteko asmoa daukie emakume eta dantzaren gainean, eta urteurrenaren ekintza nagusiak apirilaren 18an eta 19an izango dira. “Besteak beste, umeentzako tailerrak, bazkaria eta erromeria eukiko doguz zapatuan. Domekan dantzen agerraldia eskiniko dogu eskualdeko gainontzeko dantza taldeakaz, eta ekitaldira Bakioko dantza taldea eta Errekaldeko dantza taldea be konbidatuko doguz, eurokaz lotura handia daukagulako”. Herriko jai nagusiak, San Isidro, maiatzean dira eta, betiko moduan, Lainomendik parte hartuko dau. Baita San Joan inguruko egitarauan be, ekainean. “Uztailean Santiago jaiak ospatuko dira eta pentsau dogu gustauko litxakigula Zutik dantza taldeko kideakaz batu eta alkarregaz zerbait egitea. Zutik Lainomendi aurretik Derion egon zan dantza taldea da”. Abuztuko geldialdiaren ostean, irailean, Bizkaiko Dantzarien Biltzarrak euskal dantzaren eta jantzien gainean daukan erakusketea Deriora ekarteko asmoa daukie, eta urrian asteburuko txango bat antolatuko dabe. “Dantzari lotutako ekitalditxoren bat egingo dogu azaroan be bai, eta Gabonetako ekintzetan arituko gara”. Ekintzak adostu ahala joango dira hareen gaineko informazino zehatza emoten; adi egon, beraz. Euskerazko gunea Lainomendi taldea orain dala 25 urte sortu zan, umeei eta gaztetxoei euskeraz bizitzeko gunea eskainteko. “Dantza taldea ez ezik beste egitasmo batzuk be bultzatu ziran: eskupelota eskolea, txistu eta trikiti klaseak, tailerrak... Denporearen poderioz beste alkarte edo talde batzuk joan ziran osatzen, hala nola pelota eskolea edo Tximintx euskera alkartea, eta aitatutako arloak euren ardurapean hartzen be joan ziran, edo beste gune barriak sortzen, eta akabuan Lainomendi dantza taldea bakarrik lotu zan”. Txarok eta Ixonek hasieratik-hasieratik daroe dantza taldean: lehenengoa, monitore eta presidente moduan; eta bigarrena, dantzari eta monitore moduan. “Ni Derioko monitore bakarra nintzan”, gogoratu dau Txarok. “Sondikako dantzari bat etorri zan guri laguntza emotera, eta nik Zutik taldean dantzari ibili nintzaneko dantzak errekuperau nebazan. Zamudiotik be etorri zan beste monitore bat, eta ostean, Bakioko dantza taldean ebilen beste zamudioztar bat... Gaur egun daukaguzan monitoreak hasierako dantzariak dira, eta ni neu”. Lehenengo urratsak hiru talde ebezala emon ebezan: mutikoak, apur bat nagusiagoak ziran neskak eta umeak. Gaur egun, zazpi talde daukiez: txikien talde bi, gaztetxoen beste talde bi, nagusien taldea, mutilen taldea eta andren taldea. Ehun eta hogei dantzari inguru dira. “Dantzarien kopuruari jagokonez, antzean gabilz urte batetik bestera, aldaketak egon daitekezan arren. Esate baterako, eta talde gehienek moduan, mutil gitxi izaten doguz normalean, baina urte baten mutil dezentek emon eben izena. Gainontzeko taldeek galdetzen euskuen ea zelan lortu genduan hori”, azaldu dau Ixonek. Dantza taldea zerotik hasi zan. “Ez genduan ez erroparik, ez materialik. Dantzarien gurasoak ahalegindu ziran euskal jantziak egiten eta Sondikako taldeak be inoz itxi euskuzan gona gorriak. Pixkanaka-pixkanaka joan ginan materiala sortzen eta gurasoek be diru-kopuru bat ipinten eben. Osterantzean, Udala hasi zan diru-laguntza bat emoten”. Entseguak egiteko lekuz be aldatu dira urte honeetan. “Kiroldegian hasi ginan, porlanezko gela baten, eta institutuan eta eskolan be ibili gara... Orain Kultur Birikan daukagu lokala, baita arropea eta materiala gordeteko txokoa be. Gela batzuk daukaguz entseguak egiteko eta guztiok batera egon gaitekez, izan be garai baten batzuk eskolan egiten ebezan entseguak, eta beste batzuk, institutuan”. Batez be eskualdeko dantza tradizionalak irakasten eutseezan taldeko dantzariei: Arku dantza, Bizkaiko dantzari dantza, Txulalai... “Ekitaldia beste talde batzukaz egiten badogu, guztion artean erabagiten dogu zer dantzatu, dantza barriren bat edo aspaldian egiten ez dogun dantzaren bat sartuko dan... Bestalde, ahalegina egiten dogu gure dantzariek gauza barriak be ikasi daiezan eta aspertu ez daitezan: dantza tradizionaletan oinarritutako koreografia barriak, Iparraldeko dantzak edo normalean egiten ez doguzan dantza tradizionalak, batzuk aitatzearren. Horreek gure taldeko ekitaldietan dantzatzen doguz". Monitoreek be birziklatze-ikastaroak egiten dabez. “Logikoa da. Bakotxak badauka bere ikasteko modua, bere irakasteko modua eta bere dantzatzeko modua. Ondorioz, dantza bera aldatu egin daiteke apur bat leku batetik bestera. Inoz gertatu jaku beste herri batera joan, hango txistulariak joten amaitu, hango dantzariek be amaitu eta guk oraindino dantzatzen jarraitzea (kar, kar). Federazinoak dantzak errebisaten dauz noizean behin eta monitoreei zuzendutako ikastaroak egiten dauz bateratasuna egoteko”. Beharrerako prest Momentu berezi asko bizi izan dabez 25 urtean. “Hamabosgarren urteurrena etorri jat burura”, dino Ixonek. “Ohiko ekitaldiaz aparte, ez genduan ezer berezirik antolatzeko asmorik, baina Txarori omenalditxo bat egin gura geuntsan eta, berak jakin barik, beste entsegu bat antolatu genduan entsegu nagusiaz gainera. Susmoren bat egon zan... eta batez be harridura eta sorpresa, ekitaldiaren egunean (kar, kar)”. “Andren taldea lehenengoz urten zan dantzatzera eta nik esaten neban: baina ez dakiela hori dantzatzen! (kar, kar). Bestalde, Ixonek ez ekiana zan aldi berean beste hirugarren entsegu bat egiten genbilzala, berari be omenalditxoa egiteko (kar, kar)”, gehitu dau Txarok. “Hamazortzigarren urteurrena be ondo ospatu genduan. Hainbat ekitaldi egon ziran, bazkaria...”. Lainomendi dantza taldeak parte-hartze aktiboa dauka Derion antolatzen diran ekintzetan. Halan, euren urteko ekitaldiez gainera Inauterietan hartzen dabe parte, San Isidro jaietan, Olentzero Egunean... “Eta kanpotik deitzen badeuskue, hara be bagoaz dantzatzera. Bizkaiko Dantzari Egunera be urtero joaten gara; eta Euskal Herriko Dantzari Egunera, ahal dogun guztietan”. Era berean, ekarpena egiten dabe euskal kulturea eta folklorea herrian bizirik iraunarazoteko, eta euskerea sustatzen dabe, taldean dana euskeraz egiten dalako, hizkuntzea oso ondo menperatzen ez dabenek be. Igaz Derio dantzan liburua emon eban argitara eta bertan dantzak herrian gerra aurreko urteetatik gaur egun arte euki dauan bilakerea jaso eben. Taldeko dantzari gazteenek lau urte dabez, eta nagusiek, 60 urte baino gehiago. “Oso lagun ezbardinek osatzen dabe dantza taldea eta uste dogu hori oso inportantea dala. Nahiko talde handia gara, eta gaztea, eta jentea pozik dago, oso giro ona dagoalako. Batzuk taldea hainbat arrazoirengaitik itxi behar izan dabe, beharbada, baina asko bueltau egin dira gero”. Publiko leiala be badaukie. “Batez be dantzarien gurasoak datoz gure ekitaldietara, aitita-amamak, senideak... baina beste talde batzukaz dantzen alardea egiten dogunean, edo ekitaldi bereziren bat antolatzen dogunean, jentetza handia batzen da. Herrian egin dogun azken ikuskizuna, Lur, adibidea izan da. Penea izan zan batzuk frontoira sartu ezin izana...”. Hurrengorako edukiera handiagoko lekua topau beharko da. Talde batek hainbeste urte irauteko formulea zein dan argi dago: beharra, gogoa, ilusinoa eta giro ona. Dantza ekitaldi bat ikustera hurbiltzen garenean, guk dantza bakarrik ikusten dogun arren, atzean ahalegin handia dagoalako, eta sentimentu handi bat. “Bereziki aitatu beharra dago Lainomendin badagoala talde bat beharrerako beti prest dagoana; gogotsu gainera. Ekitaldi inportanteak antolatzen doguzanean, hareei jagoke beharrik gogorrena. Eskertzekoa da, talde hori ez balego ezin izango gendukezalako ekintzak aurrera eroan”. Zidarrezko ezteiak dabil Lainomendi ospatzen. Urrezkoak buruan? “Beno, dantza taldea hasi zanean nik honeen adina neban”, esan dau Txarok Ixoneri begira. “Beraz, beste 25 urte beteko doguz, ziur”. Ixoneren aurpegierea ikusita, geuk be ez dogu zalantzarik. Taldearen zaleak Talde guztiek daukie leku batetik bestera laguntzen dabezan zaleak eta Lainomendi ez da salbuespena. “Gurasoak ezinbestekoak dira guretzat, beti dagozalako laguntzeko prest: umeak entseguetara ekarteko, beste herri batera joan behar badogu umeak hara eroateko... Lainomendiren parte dira”. Halan, bada, dantza taldeak 2015. urterako atera dauan egutegian ikusi daikeguz dantzariakaz eta dantzari ohiakaz batera. “Egutegia urteurrenaren haritik egin dogu. Zerbait ezbardina genduan buruan, eta ohiko argazkiak atera beharrean, ahalegina egin dogu irudi bereziak eta dibertigarriak ateraten”. Polito lotu jake. Noiz eta zer Otsailak 6: Euskal Inauterien gaineko berbaldia, Patxi Labordaren eskutik Martxoa: Emakume eta dantzaren gaineko berbaldia Apirilak 18 eta 19 : Urteurrenaren ekintza nagusiak Maiatza: San Isidro Ekaina: San Joan Utzaila: Santiago Iraila: Euskal dantzen eta jantzien gaineko erakusketea Urria: Asteburuko txangoa Azaroa: Dantza ekitaldia Abendua: Gabonak


Liburutegirako orri-puntua lortzeko lehiaketa

Eskoriatzako Udal Bibliotekak, inguruko beste hainbat liburutegik moduan, urtero orri-puntuak egiten ditu, erabiltzaileen artean banatzeko. Joan den urtean, lehenengo aldiz, orri-puntuak aukeratzeko lehiaketa egin zuten, eta ekimenak oso harrera ona izan zuen.

Joan den urtean 45 bat lan jaso zituzten, ibarrekoak eta baita kanpokoak ere. Aukeratutako irudia Iñigo Urrutia eskoriatzarrak egin zuen, eta irudi horrekin 1.000 orri-puntu egin zituzten banatzeko. Hala, Udalak eta Bibliotekako arduradunek ekimena errepikatzea erabaki dute. Edozeinek esku hartu ahal izango du, berdin da eskoriatzarra den ala ez; eta teknika eta gaia libreak izango dira. Hori bai, lanaren neurria 21 x 5,50 zentimetrokoa izan beharko da.

Irabazlearendako 300 euro

Orri-puntuak egilearen izen barik aurkeztu beharko dira, atzeko aldean lelo bat dutela; horrekin batera, gutunazal itxi batean lelo bera eta egilearen datuak jarri beharko dira.

Irabazleak 300 euro jasoko ditu, eta lanak aurkezteko azkeneko eguna abenduaren 15a izango da.

Hortaz, 2009ko orri-puntuek irudi berria izango dute alde batean; eta bibliotekaren egutegia eta harremanetan jartzeko telefonoa eta e-posta helbidea bestean. 1.200 ale kaleratzeko asmoa daukate.


Dbusek ohiko zerbitzua berreskuratuko du irailaren 7an

COVID-19aren ondorioz, Dbusek autobus linea batzuk kendu eta beste batzuen maiztasuna gutxitu zuen. Pixkanaka zerbitzu horiek berreskuratzen aritu dira, eta azkenik, ohiko zerbitzua irailaren 7an berreskuratuko dute.

Dena dela, bi salbuespen egongo dira. 39. Urgull linea ez da ibiliko eta 16. Igeldo lineak 30 minutuko maiztasuna izango du. Gautxori edo gaueko zerbitzuei dagokienez, gaueko aisialdia mugatua dagoenez, zerbitzu horien azkeneko irteerak 01:30ean izango dira beranduenez.

Bestalde, hiriko autobus konpainiak jarraitzen du egunero autobusak eta instalazio guztiak garbitzen eta desinfektatzen, erabiltzaileei zerbitzu segurua eskaini ahal izateko.


Bazkundeak Oskarbi saritu du

Asier Gurrutxaga eta lakide bat paketeak prestatzen.

Oskarbi Oinetakoakek Gipuzkoako Bazkundearen 2014ko saria jaso zuen. Online ere saltzen dute, egun.

Gipuzkoako Bazkundearen 2014ko saria jaso zuen pasa den urteko azaroaren 28an Oskarbi Oinetakoak enpresak. 90ko hamarkada hasieratik lanean diharduen enpresa honek, dagoeneko hamaika denda ditu Gipuzkoan, eta Durangon beste bat irekitzekotan dira, laster. Goierrin, Ordizian, Beasainen, Zumarragan eta Olaberrian dituzten saltokiak, eta online saltzen urte betetik gora daramate dagoeneko.

zapatosobi.com webgunearen bidez saltzen dituzte zapatak online bidez. 2013 urtean hasi ziren webgunea prestatzen. Egun, «denda baten adina ez, baina, dezente» saltzen dutela dio webgunearen bultzatzailea izan zen Asier Gurrutxagak: «Harrera oso ona izan du eta muga gutxiago daude», dio. Bi pertsona arduratzen dira webgunearen bidez jasotzen dituzten eskariak prestatzeaz eta bidaltzeaz.

Internet bidez eskatutako zapatak itzultzeko aukera ere ematen dute, doan. Gainera, denda fisikoan ere jaso, aldatu edo erreserbatu daitezke zapatak. Gurrutxagari zapata asko itzultzen dituzten galdetu, eta ezezkoa dio: «%5a izango da itzultzen dena, gehienez. Oso gutxik».

«Ilusio handiarekin» jaso zuten Bazkundearen saria pasa den azaroan. «Oskarbiko lantalde guztiaren saria da, denon artean lortu dugulako, eta halako errekonozimenduak, egindako lanaren erakusgarri dela uste dut» dio Gurrutxagak. Ospatu ere ederki ospatu zutela dio.

Lan asko eginda

Goierrin, merkatu txikitik abiatu eta online saltzen duen denda askorik ez dago oraindik. Gurrutxagak, dendariak halako webguneak martxan jartzera animatzen ditu, baina, bere ustez, online salmentak ez du produktu guztientzat berdin balio: «Bakoitzak jakin behar du bere produktuak online munduan funtziona dezakeen. Ez dute denek balio. Baina aukera dutenei animatuko nieke, bai. Ahalegin handia eskatzen du, lan handia da. Kontsekuente izan behar duzu zer mailatako lana hartzen duzun. Gutxienez beste pertsona bat hartu behar duzu, eta webgunearen kostua ere hor dago. Gainera, denok ez daukagu online saldu beharrik. Sinestea behar du: ni izan naiz gurearen bultzatzailea, asko gustatzen zaidalako mundu hau, bizi dudalako».

Oraingoz, webgunea gaztelaniaz bakarrik dago,eta penatxoa dute horregatik. Baina, laster, euskaraz, frantsesez eta ingelesez jartzeko asmoa ere badute.


80 urteko anexioa

Donostiak Altza Herria anexionatu zuenetik 80 urte bete dira pasa den apirilean. Denbora asko igaro da hartatik, baina agintari frankistek inposatu zuten erabaki haren oroimena gure artean bizirik jarraitzen du. Borondatezko bat egite gisa janzten saiatu ziren, baina denek bazekiten gogoz kontrako menperatze bat zela, eta, horregatik, hasieran agindu zuten herri galdeketa alboratuta, anexioa epe laburrean tramitatu eta gauzatu zuten.

Frankistak ziren garrantzi handiko erabaki hura hartu zutenak, baina Altza erabat Donostiaren interesen menpe jartzeko ideia frankismoaren aurreko eta frankismoaren ondoko donostiar agintarien buruan zegoen eta hala dago oraindik. Erdi Arotik orain dela berrehun urte arte, altzatarrek, Donostiaren jurisdikziopean, autonomia zabal bat zeukaten alkaterik gabeko kontzeju baten bitartez funtsezko arloetan erabakiak hartzeko. Hiria eta herriaren artean sortzen ziren auziak epaitegietan bideratzen zituzten.

Alabaina, XIX. mende hasiera aldean, garaiko gerren ondorioz Donostiari sortu zitzaizkion arazo ekonomikoei aurre egiteko, Donostiako Udalak kontzejuaren autonomiarekin bukatu nahi izan zuen, nahi zituen erabakiak eragozpenik gabe hartu ahal izateko. Auzitegietan, ordea, hiriaren saiakerak zapuztu egin ziren, eta, Altzak, bere eskubideen berrespena lortzeaz gain, birritan eskuratu zuen erabateko independentzia 1821-1823 eta 1879-1940 urteen bitartean.

Gerra Zibila amaitu bezain laster, frankistek Altza Donostiara biltzeko asmoa berriro aktibatu zuten, argudio nagusi gisa Altzaren «udal ogasunak bizi zuen egoera prekarioa» zela erabiliz. Aitzakia argudioa bihurtuta eta erabakia irensgarriago egitearren, Donostiak inbertsio plan bat burutuko zuela agindu zuen. Iruzurra izango zela esatera ausartu zirenak isilarazi zituzten, eta anexioa gertatu bezain laster iruzurra zela agerian geratu zen. Altzaren udal barruti zabala bereganatu ondoren, Donostiak eskuak libre eduki ditu Altzarekin nahi izan duena egiteko.

Hori guztia besterik gabe historia izan zitekeen, baina 80 urteko anexioaren ondoren, gaurkotasun osoa edukitzen jarraitzen du. Izan ere, azken zortzi hamarkada hauetan Altza Herria menperatu zuen hiri-eredu berak gidatu du gure auzo eta lurralde garapena, beti ere altzatarrak aintzat hartu gabe.


'Molekulen artean' erakusketa eta esperimentuak, udaletxeko osoko bilkuren aretoan

Martitzenean zabaldu zuten erakusketa udaletxeko osoko bilkuren aretoan. Izan ere, 2011 kimikaren nazioarteko urtea da; hori dela eta, kimikak gure gizartean duen eta izan duen garrantzia nabarmendu gura dute. Erakusketa osatzeko, ikasleek esperimentuak egingo dituzte pleno aretoan bertan; gaur izango da, egubakoitza, 17:30ean.

Molekulen artean erakusketa CSIC erakundeak prestatutako materialean oinarrituta dago. 22 panelez osatuta dago, eta unitate didaktikoak ere eskaintzen ditu, erakusketaren edukia sakontzen laguntzen dutenak. Astegunetan 09:00etatik 14:00etara eta 18:30etik 20:30era eta aste bukaeretan 12:00etatik 14:00etara egongo da zabalik.

Ikasleen esperimentuak

Ikusgai dagoen materiala Bergarako ikastetxeetako laborategietatik eta Mondragon Unibertsitatetik ekarritakoa da.

Bestalde, ikasleek esperimentuak egingo dituzte pleno arteoan bertan: gaur egingo dute, egubakoitza, 17:30ean.


Epaitegietan laguntzaileak izango dituzte bortxa jasandako andreek

Jaurlaritzak probarako egitasmo bat abiatuko du Bilboko auzitegietan. 42 urteko gizon bat atxilotu dute Gasteizen, tratu txarrak egotzita

Genero indarkeria edo bortizkeria sexuala salatzen duten emakumeei auzitegietan egiten duten bidea errazteko, laguntzaile talde bat jarriko du martxan Eusko Jaurlaritzak Bilboko epaitegietan. «Biktimek auzitegietan jasaten duten estresa ahalik eta gehien murriztea da helburua», azaldu zuen atzo Maria Jesus San Jose Justizia sailburuak. Probarako proiektu bat da: datorren urtean egingo dute ebaluazioa, eta horren arabera erabakiko dute Arabako, Bizkaiko eta Gipuzkoako beste epaitegietan ezarri ala ez.

Zerbitzua hilabete amaieran abiatzea espero dute; bost pertsonako lantalde bat edukiko du, psikologoek eta gizarte hezitzaile eta langileek osatuta. Besteak beste, biktimei prozeduren inguruko informazioa emateaz, epaitegietan sartzen laguntzeaz —erasotzailearekin topo egin ez dezaten— eta itxaronaldietan haiekin egoteaz arduratuko dira. Andreen seme-alabei ere zabaldu ahalko diete laguntza. Zerbitzua borondatezkoa izango da; hau da, biktimek behar edo nahi dutenean izango dute laguntza.

Bestalde, atzo 42 urteko gizon bat atxilotu zuten Gasteizen, bikotekidea jotzea leporatuta. Azken egunotan izandako eraso matxistak salatzeko, gaitzespen elkarretaratze bat egin zuten atzo arratsaldean, Bilbon.


Inauteriak ospatzeko otsailaren 1a eta 5a aukeratu dituzte Leioan

Berbalamiñe euskara taldea, Gure Ohiturak dantza taldea, Kultur Leioa eta Maritxu Teilagorri Leioako jai herrikoien aldeko elkargunearen ekimenez, herrian hainbat ekitaldi izango dira ostiral honetan, otsailak 1, ospatuko diren Leioako inauterietan. Horrenbestez, Euskal Etxeen plaza izango da haur eta gazteentzako festa gune: 17:30etik aurrera, haurrentzako puzgarriak, mozorroen argazkiak, hankapaluak, aurpegia margotzea, buztina, horma-irudiak, eta txapak, maskarak eta kapelak egiten ikasteko tailerrak izango dituzte bertan neska-mutilek. Bestalde, 19:00etarako, txokolate jan erraldoia prestatu dute, indarrak hartu, eta ordu bete beranduago Leioako kaleetan barrena fanfarreak lagunduta joateko. Gautxoriek, berriz, Tigre plaza (Ikea Barri plaza) edukiko dute gozatzeko gune: 22:00etan hasiko da oholtzan mozorro lehiaketan izen-ematea eta partaideen alardea; erromeria hasi eta ordu erdi lehenago, alegia.

Horrenbestez, goizaldeko 3ak arte egongo da dantzatzeko aukera, Tigre plazan. Mozorro lehiaketaren sari banaketari dagokionez, gauerdian egingo dute. Hala ere, guzti hori Leioako inauteriek emango dutenaren erdia baino ez da. Otsailaren 5erako, asteartearekin, haurrentzako bereziki zuzendutako inauteriak prestatu dituzte Berbalamiñe euskara taldea, Gure Ohiturak dantza taldea, Kultur Leioa eta Maritxu Teilagorri Leioako jai herrikoien aldeko elkarguneak.

Haurren inauteriak:

11:00 Haurrentzako parkearen hasiera, Sakoneta kiroldegian.

12:00 Animazio taldearen ekitaldia.

13:00 Inauteri Torraden banaketa.

14:00 Goizeko ekintzen bukaera.

16:00 Arratsaldeko ekintzen hasiera.

17:00 Animazio taldearen ekitaldia.

18:00 Mozorro lehiaketako partaideen desfilea.

18:30 Leioako XV. Haurren Mozorro Lehiaketako sari banaketa.

19:30 Kaleljira animazio talde batekin

20:30 Jai bukaera.


Sagardo Eguna bihar

Antziola auzoan Sagardo Eguna ospatuko dute bihar. Goizeko 11:30etatik aurrera, Hernaniko sagardotegi guztietako sagardoa probatzeko aukera izango da, EPAko plazan.


Gora Pazko jaiak!

Pazko jaiak barikuan hasiko dira!!!! Zamudioko jaietan be bizi gure kulturan!! !

BARIKUAN, 19:30etan txupinazoa 19:45etan KALEJIRA ERRALDOIA: BERTOKOKIDEOK + txistulariak+ buruhandiak! DOMEKAN, 11:45etan KALEJIRAn joko dogu. 13:00etan TRIKI-TXALA-IRRINTZI-POTEOA egingo dogu. Ume, gazte, guraso eta aitita-amama, danok alkarregaz gure musika herriko kaleetatik zabalduz!

Anima zaiteze lagunok eta parte hartu gure herriko jaietan! GORA PAZKO JAIAK!!! !


Kolore askotariko jendea batu gura duen saioa

Ume eta gazteen sexu eta genero aniztasunaren gaineko tailerra eskainiko du Berdindu zerbitzuak datorren martitzenean, kultura etxean, 18:00etan hasita. Urtarrilaren 10ean, eskolako irakasleek jaso zuten formakuntza eta martitzenekoa familiei zuzendutako saioa izango da bereziki.

San Martin eskola hezkidetza proiektu batean murgilduta dago, eta, horren baitan, sexu eta genero aniztasunari buruzko bi formazio egitea erabaki zuen, Udalarekin eta Gorbeialdeko Kuadrillarekin elkarlanean.

Lehenik eta behin, eskolako irakasleak izan dira formakuntza jaso dutenak. Izan ere, Udaleko Berdintasun Zerbitzuak kudeatuta, sexu eta genero aniztasunari buruzko formakuntza eskaini die Berdinduk, Eusko Jaurlaritzako sexu eta generoaniztasunari buruz informazioa eta arreta emateko zerbitzuak.

Saioan, oinarrizko kontzeptuak eta esku-hartzea landu dituzte, homosexualitatearen, transexualitatearen, bisexualitatearen eta intersexualitatearen gainean. Gorbeialdeko Kuadrillako Berdintasun teknikari Araitz Palaciosek azaldu duenez, "oso ondo" joan zen saio hura. Hala ere, pauso bat gehiago eman beharraz ohartu ziren, ikastetxetik herrira zabaldu beharraz. "Ez genuen nahi formakuntza ikastetxean bakarrik geratzerik. Umeen eta gazteen sozializazioan ikastetxeak badauka erantzukizuna, baina baita herriak berak eta familiek ere. Beraz, lanketa osoa egin ahal izateko, beste formakuntza saio bat egingo dugu", adierazi du Palaciosek.

Herritar guztientzako saioa

Bigarren saio hori urtarrilaren 29an, martitzena, egingo dute, kultura etxean. 18:00etan hasiko da, eta ordu eta erdi inguru iraungo du.

Bi zati izango ditu, teorikoa eta praktikoa. "Oinarrizko kontzeptuak landuko ditugu dinamika ezberdinen bitartez eta bideo batzuk ikusiz. Bestalde, parte-hartzea ere landuko da, herritarrek dituzten kezka eta zalantza guztiak argitu ahal izateko eta egoera ezberdinei erantzuna emateko", azpimarratu du Berdintasun teknikariak.

Umeen eta gazteen sexu eta genero aniztasuna da formakuntza saioaren oinarria. Hori dela eta, herritar guztiei zuzenduta dagoela jakinarazi du Palaciosek. "Nagusiki, familiei zuzenduta dago, umeak edota gazteak dituzten gurasoei, baina edonor etor daiteke. Ateak zabalik izango dira herritar guztientzat".

Informazio gehiagorako

Edozein zalantza edo kezka edukiz gero, harremanetan jartzeko dei egin dute. Batetik, Berdindu zerbitzuari dagokionez, 945 25 70 77 telefonora deitu edo berdindu. araba@aldarte.org helbidera idatzi. Gorbeialdeko Kuadrillako kontaktuak hauek dira: berdintasuna@gorbeialdea.eus helbidea edo 945 43 01 67 telefonoa.


Baztango BKT emakumeen eskubaloi taldea Nafarroako ligako txapeldun

Larunbatean finalerdia irabazi ondotik, Loyolaren kontrako finala 21-22 irabazi zuen

Eskubaloian, emakumeen senior mailan, Nafarroako lauko finala jokatu du asteburu honetan Baztango BKT taldeak Atarrabian, baita irabazi ere ustekabean. Larunbateko lehen partidan, 7 goleko errentarekin, 23-16 irabazi zieten baztandarrek Suministros Monjardin Lizarreria taldeari. Final handian, berriz, lehia estua izan zuten eta partida gehiena azpitik joan ondotik, 9 segunduren faltan lortu zuen BKTk garaipenaren gola (Loyola 21 – Baztango BKT 22).

Aipatzekoa da Loyolak hasierako fasean lehenbizikoa izan den eta etxean jokatzen zuen Atarrabiako Beti Onak taldeari irabazi ziola finalerdian eta animoz gainezka heldu zela finalera.

Ez da liga xamurra izan baztandarrentzat. Enrique Petrirena entrenatzaileak aipatu digunez, hasierako fasean lesio ugari izan dituzte eta partida aunitz jokalari guttirekin jokatu behar izan dituzte. Halere, «jokalariek bukaerara bitarte borrokatu dute eta merezitako saria jaso dugu azkenean, zoriontzekoa da».


Ibai Esoain eta Jon Ubegunek Gipuzkoako Mus Txapelketa irabazi dute

Herriz herriko kanporaketetan sailkatutako 118 muslari bikoteak Segurako Baratze pilotalekuan elkartu ziren atzo, 15:00etan. Karta jokoa ordu erdi geroago hasi zen, 4 erregetara, 6 hamarrekora eta 3 ustelera. Lehenengo hiru kanporaketak pilotalekuan egin ostean, bukaerako fasera iristea lortu zuten 16 bikoteek Elorri elkartean jokatu zituzten azken partidak. Finalean, Ibai Esoain eta Jon Ubegun izan ziren garaile, eta garaipenari esker Euskal Herriko final handirako sailkatu dira. Gipuzkoako finala irabazi ez badute ere, Euskal Herriko finalera sailkatzea lortu dute beste bi oriotarrek ere: Jon Lertxundik eta Koldo Zinkunegik, hain zuzen.


Hondakinen bilketa sistema martxoaren 12an erabakiko dute legorretarrek

Herritarrek baiezkoa edo ezezkoa eman beharko diote udala osatzen duten alderdiek adostutakoari. Hondakinak gaika biltzeko edukiontziak erabiltzea da egiten duten proposamenaMadrilgo Kongresuko minis- troen kontseiluak baimena emanda, Legorretako Udalak jarri du hondakinen bilketa sistemari buruzko galdeketarako eguna: martxoaren 12an egingo da, 09:00etatik 20:00etara, udaletxean. Aurrez botoa emateko aukera izango da, udal idazkaritzan.Baiezkoak irabazten badu, aldatu egingo da hondakinak biltzeko sistema; ezezkoa nagusitzen bada, hondakin sistema berdinarekin jarraituko dute. Otsailean zehar, galdeketaren inguruko informazio gehiago banatuko du udalak herritarren artean, dudarik izan ez dezaten egunean bertan.Alderdien adostasuna Legorretako Udala osatzen duten udal taldeek, EH BIlduk eta EAJk, hondakinak gaika biltzeko sistema adostu zuten abenduan, eta ondorengo helburua finkatu zuten: %72tik hasita, ahalik eta hondakin gehien sailkatzea, eta onartezinak izango dira %70etik beherako emaitzak. Gaikako bilketa edukiontzi bidez egitea proposatzen dute; beira, ontzi arinak, papera, organikoa (txiparekin, 24 orduz irekita), errefusa (txiparekin, astean behin irekita) eta pixoihalak (txiparekin, behar dutenentzat). Herritarrek, egiten zaien proposamenari bai edo ez esan beharko diote.


26ko greba: Bulebarretik zutabea Bilbo plazaraino


Gose greban Ijurkoren bakartze egoera salatzeko

A Lamako (Galizia) espetxean preso dago Hodei Ijurko Iroz, “bizi baldintza murriztailea ezarria du” Amnistiaren Aldeko eta Errepresioaren Aurkako Mugimenduak jakinarazi duenez. Bakartua dago, gainontzeko euskal presoekin egoteko aukera izan gabe. Ijurkoren egoera salatzeko eta beste euskal presoekin jar dezaten eskatzeko espetxe berean dauden Ibai Aginaga eta Mikel San Sebastian gose greba mugagabeari ekin zioten astelehenean.

Mugimendutik gogorarazi duenez, “Hodeik preso daramatzan 7 urteetan egoerarik gogorrenak bizi izan ditu kartzelan”. Isolamendu moduluetan eman du orain arteko espetxealdi gehiena. Hau da, 21 ordu ziegan eman ditu, patiora gehienez beste preso batekin atera da eta ziegan arropak eta besteak izateko murrizketa handiak. Mugimenduak deituko diren mobilizazioetan parte hartzera deitu dute.


300 bale agertu dira hilda Mexikoko golkoan

Txileko hegoaldeko kostetan, hilda aurkitu dituzte 337 bale.Munduarentzako cetaceosen bizitzan katastroferik larrienetarikoa izan da. Aurkitu zituen pertsona bidaia bat egiten ari zen lagun batzuekin proiektu bat eginez Chileko gobernuari buruz .Nahiz eta 2015 Mexikoko golkoan gertatu beste leku batzuetan ere hilda agertu dira baleak ad: Pazifikoan,Alaskan eta Britaina Handian.

Zenbatu zituzten 200 kilometro urrunago, 20 gorputz gehiago hilda. Ez daki inork nola agertu dira hainbat bale hilda. Euki behar dugu kontuan baleak itsasoan egon harren ugaztunak dira.Gure bizitzarako animali beharrak dira ekosistema eta natura bizirik edukitzeko.


Etxerat: «Harrituta geratu dira parlamentariak gaixo diren presoen egoerarekin»

Europako Parlamentuan izan dira gaitz larriak dituzte presoen senideak. Madrili eta Parisi presio egiteko konpromisoak eskatu dizkiete taldeei

«Eta Espainiako prentsan ez da ezer agertzen?». Halako galderak egin dizkiete gaitz larriak dituzten presoen senideei eta Etxerat-eko ordezkariei, Bruselan, hainbat taldetako europarlamentariei euskal preso horien egoeraren berri eman ondoren. Urtzi Errazkin bozeramaileak kontatu duenez, «harridura, sinesgarritasuna eta zerbait egiteko beharra» agertu diete guztiek, eta Espainiako eta Frantziako gobernuei presio egiteko konpromisoak ere hartu dituzte, kasu zehatzei buruzko testigantzak entzun ondoren. Bi egunez izan da Europako Parlamentuan senideen ordezkaritza, eta talde guztiekin harremanetan jarraitzeko asmoa dute.

Asteartean abiatu ziren Miarritzetik (Lapurdi) gaitz larriak dituzten presoen senideak, eta Bruselara iritsita, Basque Friendship taldeko bost parlamentarirekin egin zuten lehen bilera. Atzo, beteagoa izan zuten agenda, eta bi taldetan banatu ziren.

Goizean, esaterako, Flandriako Parlamentuan izan zen talde bat. Harrera ofiziala egin zieten han, eta gaitz larriak dituzten senideen testigantzak entzun ondoren, «elkartasun eta laguntza guztia» eskaini zieten politikariek.

Europako Parlamentuan, ALE Europako Aliantza Librea taldeko presidente François Alfonsirekin izan ziren aurrena: «Dudarik gabe, zerbait egin beharra dagoela esan digu», azaldu du Errazkinek. Parlamentuan ekinbideak sustatzeaz gain, gaixo diren presoei buruzko informazioa helarazteko ere eskatu die Alfonsik, haien sareetan zabaltzeko.

Prentsaurreko bat ere egin dute Etxerat-eko kideek, EH Bilduko parlamentari Josu Juaristirekin batera. Juaristik azaldu duenez, Espainiako eta Frantziako gobernuak «ez dira maila ematen ari, Europako estandarrak ezarri gabe jarraitzen baitute». Bi estatuetako legeen arabera ere preso horiek kalean behar luketela nabarmendu du Errazkinek.

Gaia nazioarteratu beharra

Bilkurarik «hunkigarriena», hala ere, GUE/NGL taldekoekin egindakoa izan da, senideen esanetan. «Esan digute ezin dela ulertu gaur egungo Europan halakoak gertatzen direnenean beste aldera begiratzea». PDECAT Kataluniako Alderdi Demokrata Europarreko Ramon Tremosarekin, Irlandako Sinn Feineko Martina Andersonekin eta Podemoseko Xabier Benitorekin ere bildu dira senideak. «Pozik» agertu dira bidaiaren emaitzarekin, eta gaia nazioartean zabaltzearen garrantzia nabarmendu dute.


Auto bat Mamut barrura sartu da

Kutxak dauden tokitik sartu da Alcampora autoa

Gertakaria izan da gaur goizean Mamut merkatalgunean. Zehazki, Alcampo supermerkatuan. Bertara auto bat sartu da, oraindik ezezagunak diren arrazoiengatik. Alcampoko sarreran dagoen 90 graduko bihurgunea eman beharrean, zuzenean sartu egin da merkatalgunera.

Istripuaren ondorioz, bertako langile batek zauriak izan ditu. Oiartzungo Udaltzaingoak esan duenez ez dira larriak, baina hala ere Donostia Ospitalera eraman dute langilea ohiko probak egitera. Autoaren gidaria ondo dago. Autoa automatikoa da, Udaltzaingoak esan duenez.


Metrosexuala

Konturatzen naiz zaila dela esplikatzen, esaten badut minbiziak bihurtu nauela metrosexual, baina ahaleginduko naiz.

2003ko uztailean Fatima nire arreba gaztearen hezur-muina sartu zidaten, mini-alotransplante batean Valdecillako ospitalean. Hori egin zidaten linfoma bat gainditzeko, hau da, minbizi mota bat, agertzen dena odolean.

Transplantatu guztiek bezala, erretxazo arazoak izan nituen, batez ere hasieran. Oraindik ere bi modutan agertzen zait erretxazoa: ahoan eta azalean. Azala sikatu egiten zait, batik bat aurpegian eta enborrean. Eta hori konpontzeko, goizero-goizero ematen dut krema bat, batez ere aurpegian.

Baina nola ez dakidan hori nahikoa ote den esateko metrosexuala naizela, begiratu egin dut Interneten, eta definizio hau aurkitu dut The Word Spy hiztegian:

Metrosexual iz. Gizaseme hiritarra, gustu estetiko handikoa, zeinek xahutzen baitu denbora eta diru asko bere itxuran eta bizimoduan.

Ikus dezagun bada. Gizasemea naiz, bai. Hiritarra ere bai, erabat asfaltokumea. Gustu estetikoarena, esan dezagun normala dudala. Eta definizioaren azken puntuei dagokienez, susmoa dut hortxe egiten dudala kale, nahiz eta, lehen esan bezala, inoiz baino krema gehiago ematen dudan azala gozatzeko.

Hasi naizenean idazten, uste nuen gauzak nahiko argi nituela, baina orain erabat nahastuta geratu naiz, jakin ezinik metrosexuala naizen ala ez.


60 parte hartzaile bildu ditu Lekeitioko Gazte Triatloiak

Zapatuan Lekeition egin zen Gazte Triatloian 8 urtetik 13 urtera arteko 60 gaztek parte hartu zuten. Besteak beste, Durango, Ondarroa, Castro Urdiales eta Lekeitioko kirolariek egin zuten igerian, bizikletan eta aringa-aringan portu inguruetan.Adinaren arabera, distantzia ezberdinak burutu behar izan zituzten. 8 eta 9 urteetako triatletak izan ziren lehenak Lekeitioko uretara sartzen. Portuan egin zuten igerian eta bizikletan, eta parkeari buelta erdi eman behar izan zioten.Alebinek eta gazteek Isuntzako hondartzan hasi zuten proba, eta uretan distantzia ezberdinetara kokatutako buiari buelta emanda, porturaino egin zuten igeri, maldaxkatik igo eta bizikletak hartzeko. «Proba bikaina egin dute gazteek. Meritu handia dute itsasoko ura hotz-hotza dago-eta oraindik», adierazi du Luis Aretxabaleta Lekeitioko Garraitz Kirol Taldeko arduradunak.Urtero modura, Lekeitioko Triatloi Taldeak antolatu du gazteei begirako proba, ume eta gazteek ere triatloia ezagutu eta kirol horretan lehen pausoak emateko aukera izan dezaten. «Umeak eta gurasoak probagaz pozik eta gustura geratu dira, eta guk ere balorazio oso ona egiten dugu», adierazi du Aretxabaletak.


Arantzazuko harrobiari buruzko informazio bilera egingo dute iluntzean

Arantzazuko harrobia handitu gura duela esan du ustiatzen duen enpresak eta egungo egoerari eta proiektu berri horrek izango lituzkeen ondorioei buruzko informazio bilera egingo dute gaur, urriak 25, 19:00etan osoko bilkuren aretoan, Udal Gobernuak deituta.


Beldur Barik Jarrera! lehiaketaren hamargarren edizioa Aiaraldean

Aurkeztutako lanek indarkeria matxista era desberdinak gainditzeko eta harreman libreak, errespetuzkoak, berdintasunekoak, anitzak eta ez sexistak eraikitzeko konpromiso pertsonala eta kolektiboa islatu behar dituzte. Lanak www.beldurbarik.eus webgunearen bitartez jasoko dira azaroaren 5 arte, Aiaraldeko Udalek oharrean azaldu dutenez.

Amurrio, Laudio, Orozko, Orduña, Aiara, Okondo eta Artziniegako udalek eta Aiarako koadrilak, Beldur Barik Jarrera! Lehiaketaren 10. edizioa aurkeztu dute gaur goizean. Beldur Barik programaren ekimena, neska eta mutil gazteek, gaur egun emakumeen eta gizonen artean dagoen desberdintasun egoerari errespetuan, berdintasunean, askatasunean, autonomian, elkarren arteko erantzukizunean eta indarkeria matxistaren aurreko erabateko gaitzespenean oinarritutako jarreren eta jokabideen bitartez egiten diotela aurre erakusten duten mota guztietako arte adierazpenak aintzatesteko, baloratzeko eta bultzatzeko helburuarekin deitu da.

Parte hartzen duten egitasmoek Beldur Barik Jarrera erakutsi behar dute, indarkeria matxista era desberdinak gainditzeko eta harreman libreak, errespetuzkoak, berdintasunekoak, anitzak eta ez sexistak eraikitzeko konpromiso pertsonala eta kolektiboa islatuz. Kalitate teknikoaren edo artistikoaren gainetik mezuaren kalitatea eta gogoetak eta eztabaidak sortzeko duen gaitasuna baloratuko da, nesken ahalduntzean eta mutilek matxismoaren kontra erakutsi behar duten konpromisoan oinarrituta, Beldur Barik jarrera erakutsiz.

Beldur Barik jarrera

Beldur Barik jarrerak, “bere bikotearen edo bikote ohiaren aldetik indarkeria fisikoa jasaten duen emakume heldu biktimaren” estereotipoa gainditzea eskatzen du, eta neska gazteek euren bizitzako arlo guztietan jasaten duten indarkeria matxista agerraldi guztiak ikusgai bilakatzeko egiten du lan. Hori guztia, nesken eguneroko testuinguru eta gune guztietan identifikatzen den berdintasun faltaren ondorioa da. Neska ahaldundu eta indartsuen eta indarkeria matxistaren kontrako borroka aktiboan inplikatzen diren eta errespetua erakusten duten mutilen erreferente positiboak erakustea bilatzen du, ez dela soilik neskei dagokien kontua erakutsiz.

Proposamenak hainbat formatutan aurkeztu ahal izango dira: flashmob-digitala, gogoetarako poemak edo testuak, bideoklipak, argazkiak, argazki-muntaketak, argazki-eleberriak, lipdub-ak, dantza, film laburrak, animazio proiektuak, arte proiektuen edo lanen bideo aurkezpenak, performanceak, hiriko esku-hartzeak… Audio euskarria duen arte adierazpen orok euskarazko edo/eta gaztelaniazko azpi-tituluak eraman beharko ditu.

Euskadiko Autonomia Erkidegoan bizi diren edo lan egiten duten 12 eta 26 urte arteko gazteek hartu ahal izango dute parte, hiru kategoriatan:

1. kategoria: 2006 eta 2007 artean jaiotakoak (2019an 12 edo 13 urte beteko dituztenak).

2. kategoria: 2001 eta 2005 artean jaiotakoak (2019an 14 eta 18 urte artean beteko dituztenak).

3. kategoria: 1993 eta 2000 artean jaiotakoak (2019an 19 eta 26 urte artean beteko dituztenak).

Hiru kategoriek 150 euroko sari bana dute, eta beste 150 euro eramango dituen sari berezi bat aukeratuko da.

Lanak www.beldurbarik.eus webgunearen bitartez josiko dira eta 2019ko azaroaren 5eko 23:59ra arte.


Laspiurren margolana Marisa Perezentzat

Urtero egin modura, Bermeoko Artza Pilota Taldeak Laspiur bermeotarraren margolan bat zozkatu du. 1353 zenbakia izan da irabazlea, eta Gernika-Lumora joan da aurtengo saria, hain zuzen ere, Marisa Perezentzat izan da. Artza Pilota Taldeko presidente Juan Karlos Gerraren eskutik jaso du Perezek Laspiurren margolana.


Euskara ikastera dei egin du Nafarroako Parlamentuak

Nafarroako Parlamentuak adierazpen ofizial bat onartu zuen atzo, euskara ikasteari buruz. Honela dio: «Parlamentuak bokazioa eta borondatea dauzka ahalik eta nafar gehienek euskara askatasunez ikas dezaten». Bilduk eraman zuen gaia legebiltzarrera, eta ordezkaritza duten alderdi guztiek babestu zuten, UPNk eta PPk izan ezik. Beste puntu bat ere bazuen Bilduren proposamenak, gurasoei dei egiteko euskaraz eskolatu ditzaten beren haurrak. Ez zen aurrera atera atal hori, ordea, PSNk aldatu egin zuelako botoa, eta, lehen puntuan ez bezala, bigarrenean kontra bozkatu zuelako. UPNk eta PPk ere ezezkoa eman zioten puntu horri, eta abstentziora jo zuen Ezkerrak.


Mozorro garaia hastear da

Haurrak bihar izanen dira protagonista. Astearteko herri-ihoetak bigarren urtez segidan lanengatik ibilbidea aldatuko du. Ospakizunak heldu den larunbateko hiri-ihotearekin despedituko da.

Altsasuko inauterietako aurtengo berrikuntzetako bat bere kartela da. Herri-inauteria 1982an berreskuratu zenetik 37 urtez Artzaik marraztutako momotxorroaren irudia izan da Altsasuko ihote ospakizunak iragarri dituena. Joan den urtean herri-ihotearen kontura udalak antolatutako argazki lehiaketako hiru argazki sarituen artean herri-galdeketa egin eta Jon Bustok egindako argazki bat erabili dute kartela egiteko.

Kartelean herri-inauteriko ikono bihurtu den momotxorroa ageri da ke artean. Baina ihote segizioak baditu pertsonaia gehiago: maskaritak, ereintza, akerra, sorginak, juantranposoak eta ezkontza. Eta bestelako mozorroak janzten dituztenak: matxin gaiztoak edo jantziak trukatu dituzten kintoak, neskak gizonez eta gizonak neskez mozorrotzen direnak.

Astearteko ibilbidea

Joan den urtean Isidoro Melero kaleko lanengatik izan bazen, aurten Bakea eta Amaia kaleetako lanengatik izanen da. Bigarren urtez herri-ihoteko segizioak ez du bere ohiko ibilbidea eginen, bi kale horiek saihesteko aldaketak egin baitituzte ibilbidean. Ohi bezala Zelandi eskola publikotik autobus geltokiko bidegurutzerantz joko dute Isidoro Melero kalea hartzeko. Zelai kaletik San Juan kalera joko dute Burunda kalera arte. Handik Nafarroa , Altzania eta Erkuden kaleetan barna Iortia kultur guneko zabalgunerantz hartuko dute. Iortia plazatik eta Egubera kalean aurrera segi eta Gartzia Ximenez karrikara aterako da segizioa Ferialeku, Adelgoitia, Lapurbide eta Gurutze Saindua kaleetatik Zubeztia plazara ateratzeko. Handik Gartzia Ximenez kalera, Foru plazan despeditzeko.

Oharrak

Inauteriak direla eta, Altsasuko Udalak herritarrei gogorarazi die ospakizun horietan ere etxeko eta familiako ardurak denenak direla. Horrekin batera, nabarmendu du ezezkoak ezetz esan nahi duela. Eta erasorik gabeko ospakizunen alde egin du. Herri-ihotea dela eta, gogorarazi du, odolaren errituaren ondoren, mozorrorik ez dutenek Zelandi eskola publikoko eremutik atera beharko dutela. Udalak gomendatu du arretaz jokatzea eta segurtasun tartea gordetzea, ez udalak ezta ihote batzordea ere ez baitira sortutako kalte edo erreduren arduradun izanen. Bestetik, ihote-segizioa behar bezala ibil dadin, Altsasuko Udalak eskatu du Zelai, Altzania eta Bakea kaleetan ibilgailurik ez aparkatzeko. Azkenik, herri-ihoteko bazkarirako txartelak ohiko tokitan daude salgai. Haiek eskuratzeko azken eguna gaur da.

Transmisioa

Inauterien transmisioa ziurtatzeko lanketan Altsasuko ihote batzordeak urtero inauteriei buruzko erakusketa antolatzen du Iortia kultur gunean. Bertatik pasatzen direnek herriko Lehen Hezkuntzako ikasleek ihotea oinarri hartuta egindako lanak ikusteko aukera izanen dute. Horrekin batera, I. Herri-ihoteko Argazki Lehiaketara aurkeztutako irudiak ere ikusgai izanen dira. Erakusketa asteartean mustu zuten, herri-ihoteko pertsonaiak bertan zeudela, eta hilaren 28ra arte ikusgai izanen da: astegunetan 18:30etik 21:00etara, larunbatetan emankizuna baino ordu bat lehenago eta domeketan 19:00etatik 21:00etara.

Egiteko horrekin berarekin joanen dira ihote batzordeko kideak Intxostiapunta gazte gunera bihar, herri ihoteko pertsonaiak ezagutaraztea. Gainera, 18:00etan txokolate jana izanen da.

Argazki lehiaketa

Altsasuko Udalak bigarren urtez herri-ihoteen inguruko argazki lehiaketa antolatu du. Araudian jaso denez, parte-hartzaile bakoitzak gehienez hiru argazki aurkez ditzake lehiaketara. Edozein teknika erabili daiteke argazkietan. Irudien tamaina librea da baina lehiaketara bakoitza 40 x 50 cm-ko kartulina beltz baten gainean muntatuta aurkeztu beharko da. Atzeko aldean izenburua jarri behar da eta atxikitako gutunazal itxian egilearen datuak eta harremanetarako bideak eman beharko dira.

Lehiaketarako argazkiak martxoaren 20ko 20:00ak arte aurkeztu daitezke. Iortia kultur gunean astegunetan 10:00etatik 14:00etara eta 17:00etatik 20:00etara. Posta zerbitzua erabil nahi dutenek udaletxera (Gartzia Ximenez, 36. 31.800. Altsasu) bidali beharko dituzte. Eta e-postaz lana aurkezten dutenek herri.inauteriak.argazkiak@gmail.com helbidera bidali beharko dituzte. Epaimahaiak 200, 120 eta 80 euroko hiru sari banatuko ditu. Egile bakar batek ere ezin izanen du sari bat baino gehiago irabazi.

Egitaraua

Otsailak 23, domeka. Inauteri txikia

17:00etatik 19:30era Txokolate-jana eta mozorro festa Xaiborekin, bukatzean momonsuzkoa. Iortia zabalgunea

Otsailak 25, asteartea. Herri-inauteria

12:30ean Puska-biltzea, Alde Zaharrean.

14:30ean Herri bazkaria, Burunda pilotalekuan.

16:30ean Momotxorro txikien elkarretaratzea eta txokolate-jana. Zumalakarregi plaza.

17:00etan Momotxorro txikien irteera, musika eskolako talde batek eta Txorongo txarangak lagunduta. Zumalakarregi plaza.

17:30ean Auzatea. Gure Etxea.

18:00ean Inauteri txikiaren etorrera, ondoren momonsuzkoa. Foru plaza.

18:30ean Kalejira. Foru plazatik Zelandi eskolara.

Torrada dastatzea. Altsasuko gastronomi-elkarteen laguntzarekin. Gure Etxea.

18:45ean Odolaren erritoa eta herri-inauteriaren elkarretaratzea. Zelandi eskolan.

19:00etatik 21:00etara Dantzaldia Gabenara taldearekin. Foru plaza.

19:30ean Herri inauteriaren irteera. Txorongo txaranga, Zangitu fanfarrea, ltsasuko txistulari eta gaiteroak eta Xapiru trikitixa eskola lagundua. Zelandi esdkolatik.

19:45ean Ezkontza. San Juan plaza.

20:00ean Akelarrea, Dantzarima dantza konpainiarekin. Iortia zabalgunea.

21:00etan Inauteri-segizioaren iristea, ezkila jotzea, dantzaldia eta mozorroak kentzea. Foru plaza.

22:00etatik 24:00etara Dantzaldia Gabenara taldearekin. Foru plaza.

Otsailak 29, larunbata. Hiri-inauteria.

11:00etan Haize Berriak bandarekin kalejira.

12:00etan Zangituko estropadak. Zubeztia kalea.

13:00etan Zangituko bandera ematea eta musika poteoa. Alde Zaharra.

17:00etan Mozorrocall. Intxostiapunta.

18:00etan Inauteri-segizioaren jaitsiera, Txorongo txarangak lagunduta. Intxostiapuntatik Foru plazara.

20:00etatik 22:00etara Abiba diskofesta. Foru plaza.

22:00etatik 01:00etara Gazte afaria, kuadrilla desfilea, jolasak eta festa. Intxostiapunta.

24:00etatik 03:00etara Abiba diskofesta. Foru plaza.


Hamaika bihotz urratu

Diskoetxea: Merge Records..

Hasteko, aitortu behar dut Reigning Sound banda estatubatuarreko buru Greg Cartwright egungo kantu-egile bikainetarikoa iruditzen zaidala; beraz, hemendik aurrera datorren guztia zale sutsu baten iritzi neurrigabea izango da. Horrekin batera, baieztapen hau egitera ausartuko naiz: Shattered-en bildutako doinuak Cartwrightek inoiz idatzi dituen ederrenak dira. Hori dela eta, uztailaren erdi aldean argitaratuko den lan hau behin eta berriro entzun dut, obsesiboki.

Taldearen zale amorratuenek, berriz, 2002. urteko Time Bomb High School apartan bildutako soinu gordinagoaren falta sumatuko dute, hemen ez baitago Oblivians taldearekin ikasitako ondare basatiaren arrastorik, tarteka une biziak agertzen diren arren, besteak beste, diskoaren lehendabiziko North Cackalacky Girl, zeinak garage-rock espiritua haizatzen duen.

Diskoan, batik bat, 60ko urteetako pop melodietatik eta soularen berotasunetik sortutako hamaika harribitxi biltzen dira; hamaika perla beltz, hain zuzen ere. Never Coming Home grabazioaren bigarren kantu malenkoniatsuari erreparatzea baino ez dago, zeinak bikote baten haustura kontatzen duen: «Denbora honetan guztian, uko egin diot begiak erabiltzeari; nahiago izan nuen zu eta bion arteko fantasia ikusi; horrela egiten baikenuen». Urradura hori soka-konponketekin eztitu du Cartwrightek, maisuki. Izan ere, ia doinu guztiak galdutako lagun maitatuen ingurukoak dira. «Lagun gisa osatu zaituen pertsonaren maitasuna eta galera», dio Memphisko musikariak.

Halaber, azkeneko bi kantuak, In My Dreams eta I'm Trying, organoak bultzatutako soul kantutzarrak dira, tristuran hondoratutako bi balada dirdiratsu. Bi horien aurretik, Memphis hiriko Shadden And The King Lears taldearen Baby It's Too Late 60's punk doinuaren moldaketa txertatu du Cartwrightek. Aldiz, Once more labur bezain gozoan, gitarra akustikoak eta sokak uztartu ditu. If You Gotta Leave, bestalde, country-rock tankerako doinu biribila da, bihotz apurtuek eragindako suminaren gaineko aiene zoragarria.

Musikariak, gainera, bikain ari dira grabazio osoan, erabat koipeztatuta. Cartwrighten aburuz, hori da alde nagusia aurreko Love and Curses (2009) lanarekin alderatuta (taldekide horiekin Abdication... For Your Love EPa jaso zuen, 2011n). «Rhythm and blues musikari trebeak dira, eta R&B talde batek egin ditzakeen aldaketa guztiak menperatzen dituzte».

Soinuaren harira, Reigining Soundek sekula gauzatu duen grabaziorik txukunena da. Horretan zerikusi handia izango zuen Brooklyn auzoko Daptone estudio soulzalean grabatu izanak; izan ere, AEBetako hegoaldeko belztasuna grabazioaren arrakala eta konposizioen nota guztietan islatzen da.

Amaitzeko, diskotzar honen kontrako zerbait aipatzearren, azalaren diseinu negargarria nabarmendu behar da, 90eko hamarkadan Kalifornian eratutako hardcore estiloko banda nerabe batek egindakoa baitirudi.


Jai Batzordearen lehen bileran 25 talde bildu dira

Madalenetako Jai Batzordea antolatzeko deialdiari 25 taldek erantzun die. Ostiralean egin zuten lehen bilkura, eta Irune Balentziaga kultur zinegotziak partaideei jakinarazi zien, batzorde horretan hartuko direla herriko jaien gaineko erabaki garrantzitsuenak.

Bilera horretan iazko balantze ekonomikoaren berri eman zuten, eta aurtengo aurrekontuaren berri eman zien: udalak 121.000 euro edukiko ditu jaiak prestatzeko, eta herriko elkarteei, berriz, 43.000 euroko laguntza emango die udalak. Jai Batzordearen egitekoa izango da diru hori zertan gastatuko den erabakitzea. Horrekin lotuta, herriko plano bat banatu zitzaien partaideei espazioen gainean erabakiak hartzeko

Hurrengo bilera maiatzaren 18an izango da, eta azkena, maiatzaren 25ean, bata zein bestea 17:30ean, Xenpelar Etxean.


60 bat lagunek hartu zuten parte presoen aldeko Boulder Txapelketan

Eskalatuz, presoen eskubideak aldarrikatu dituzte

Argazki bilduma ikusteko egin klik hemen

Euskal Presoak Euskal Harrietara lelopean, Boulder Txapelketa Herrikoia jokatu zuten larunbatean Gaztetxean. Neska zein mutil, 60 bat lagun aritu ziren lehian.

Goizean goizetik giro ederra zegoen Gaztetxean muntatu dituzten eskaladako blokeen inguruan. Goizean, hasiberriak lehiatu ziren aurrena. Nesketan, Nora Orbegozo izan zen irabazlea eta Maialen Lopetegi bigarrena. Mutiletan, berriz, Egoitz Lazkano lehenen eta Ander Agirre bigarren. Herrikoien txanda izan zen segidan. Leire Aranbarri gailendu zen nesken txapelketan eta Maite Segurola izan zen bigarrena. Ibon Labakak irabazi zuen mutiletan, eta Rote izan zen bigarrena. Arratsaldean elitekoen txanda izan zen. Markel Mendieta 'Martxel'-ek irabazi zuen txapela eta Mikel Odriozola Plata izan zen ondorengoa.

Sailkapena:

Hasiberriak:

Neskak: 1.- Nora Orbegozo 2.- Maialen Lopetegi

Mutilak: 1.- Egoitz Lazkano 2.- Ander Agirre

Herrikoiak:

Neskak: 1.- Leire Aranbarri 2.- Maite Segurola

Mutilak: 1.- Ibon Labaka 2.- Rote

Elitea:

- Markel Mendieta Martxel

- Mikel Odriozola Plata

Txapelketako argazki bilduma ikusteko egin klik hemen


Sendi proiektuak bere X. urteurrena ospatuko du “Futbolariak eta printzesak” antzezlanagaz

Datorren azaroaren 5ean, zapatuagaz, "Futbolariak eta printzesak" antzezlana izango da Areetako Andres Isasi musika-eskolan, 18:00etan, Sendi proiektuaren X. urteurrena ospatzeko. Egizu elkarteak antolatzen duen Sendi ekimenak Getxoko familien artean euskara sustatzea du helburu. Oraingo ekimenagaz, gainera, parekidetasunean eta berdintasunean heztea du asmoa, 6 eta 13 urte arteko neska-mutilei zuzenduta. Sarrera gonbidapenaren bitartez banatuko da.

Bestalde, azaroan zehar hainbat jarduera izango dira Sendiren egitarauaren barruan. Hala, hilaren 8an, gaileta-tailerra izango da Algortako Azebarri kultur elkartean; azaroaren 14an masaje-tailerra Aiboako Larrañazubi eskolan; hilaren 20an "Ozeanoaren konkista" itzal-antzerkia Algortako Villamonte kultur etxean; hilaren 22an musikoterapia-tailerra Algortako Zubileta ikastetxean, eta jostailuei buruzko solasaldia Algortako Zabala ikastetxean; eta hilaren 29an pieza solteen teoriatik jolaserako tailerra Algortako San Nikolas ikastolan. Tailer hauei buruzko informazio gehiago eta izen-ematea, eta antzezlanerako gonbidapenak lortzeko ere Egizu.eus webgunera jo behar da.

Mintzakuadrillak

Bestalde, Egizu elkarteak abian jarri du hirugarrenez Mintzakuadrillak ekimena, "Akachak Akats, hobetuko dugu", lelopean, gazteen artean euskararen erabilera sustatzeko eta hobetzeko asmoz. Une honetan zazpi koadrila ari dira parte hartzen, eta asmoa da talde gehiago edo norbanakoak erakartzea eta batzea ekimenera, udalerriko gazteen artean giro euskalduna bultzatzeko.

Parte hartzaileek astean gutxienez ordu batez euskaraz hitz egiteko konpromisoa hartzen dute eta ikasturtean zehar hainbat jarduera batera ere egingo dituzte, dinamizatzaile baten laguntzagaz. 18 eta 28 urte bitarteko pertsona interesatuek getxokomintzakuadrillak@gmail.com helbidera edo 622 433 085 telefono zenbakira jo dezakete izena emateko.


Maiatzean Gipuzkoa osoan mobilizatzeko deia

Datorren maiatzaren 8an Zubietan erraustegiaren obrak hasiko dituzte. Horren harira, hiru deialdi zabaldu nahi ditugu. Maiatzaren 8an, 19:00etan GIPUZKOAKO HERRI GUZTIETAN KONTZENTRAZIOA. Azkoitian plazan egingo dugu. Maiatzaren 10ean, inaugurazio ofiziala egingo dute. Goizean Merca bugatin kontzentrazioa, Lasarte-Orian, erraustegiaren sarreran. Eta garrantzitsua: Maiatzak 27, ERRAUSKETAREN AURKAKO EGUNA ZUBIETAN.

Non egongo ote gara 2051. urtean? 35 urte barru… nola biziko dira

gure ondorengoak? Nolako airea arnastuko dute? Nolako zerbitzu

sozialak edukiko dituzte? Zein gaixotasun sufrituko dituzte 2051.

urtean? Nork eta zein dirurekin zainduko ditu gaixoak, zaharrak,

umeak…?

Ezin dugu onartu erraustegi inposatu bat datozen 35 urteetarako

kaltetuko dituena gure osasuna, ingurumena eta denona den finantza

publikoa.

Krisi ekonomiko sakonean bizi gara. Krisi ekonomikoak ekarri ditu

krisi soziala, politikoa, humanitarioa. Konturatzen hasi gara Lurra

planeta bakarra dela, mugatua. Ezin dugu segitu berdin, “erabili-ta-

bota”, “erabili-ta- bota”…

Osasun krisi batean ere bizi gara. Gero eta minbizi gehiago, gero eta

gaixotasun berezi gehiago… Nolaz baimentzen dute erraustegi berri

batekin kutsatzea gure airea eta gure ondorengoek arnastuko dutena?

Krisi humanitarioa ere badaukagu. Garapen ereduak eragindako krisi

sozial eta humanitarioa. Gure etxeetaraino ekarri du ezin bizia:

Langabezia, lanpostuen prekarietatea, etxegabetzeak, pobrezia gero

eta ugariagoa…

Hori gutxi balitz administrazioek… inbertsio faraonikoetan xahutu

dituzte diru publikoak… eta inbertsio sozial guztietan murrizketak

egiten dituzte: murrizketak osasungintzan, murrizketak irakaskuntzan,

gazteen laguntzetan, ezindu eta pobreenen laguntzetan…

Esan diezaiogun EZ! Gipuzkoarren bizitzak 35 urterako hipotekatuko

dituen Erraustegiari, alferrikakoa den Erraustegiari.

Urte asko daramatzagu oihukatzen ERRAUSKETARIK EZ! Urteak

daramatzate Gipuzkoan erraustegia egin nahian, zerbitzu publikoekin

aberasten diren enpresa handi ustelak eta lotsa gutxiko zenbait

politikari. Erraustegia oraindik eraiki gabe egotea… ez al da garaipen

bat izan?

Baina GAINERA, 2009an hasita Gipuzkoan martxan dago Alternatiba…

Erraustea baino garbiagoa, osasuntsuagoa eta merkeagoa.

Gipuzkoako udalerrien erdia baino gehiagotan egunero dago

MARTXAN hondakinen kudeaketa Alternatiboa. Gipuzkoan

demostratzen ari gara ez dugula hondakinak erre beharrik.

Orain nahitaezkoa da udalerri askok egin duten bideari beste guztiek

ere jarraitzea. Gipuzkoar guztiok berdinak eskubideetan, Gipuzkoar

guztiok berdinak betebeharretan. Denon betekizuna da hondakinak

murriztea eta sortutakoak ondo sailkatu eta tratatzea.

Gipuzkoako Foru Aldundia gobernatzen duten alderdiei berriro ere

esan nahi diegu: Gelditu ezazue proiektua!

Egin kasu herritarrok eskatzen dizuegunari!

Herritarrei dei egiten diegu: mugitu gaitezen gipuzkoarrok!

ERRAUSKETARIK EZ! EZ GURE IZENEAN!


PIXI POST eta opari-emaileak

‘Gabonen inguruko topiko maiztuetatik ihes egiten saiatzen den istorio bizi-bizia’ (Berria, asteartea abenduak 27, Gontzal Agote). Ze interesgarria, pentsatu diñat, ta euskeraz gainea!! !

«Familiako kide guztiek disfrutatzeko moduko filma» (erreferentzia bera). Earki.

Ta hartu euskera, familia eta....ño, ño!! Gipuzkoa osoan filma ikusteko aukera bakarra Antiguo-Berri eta Errenterian, ta gainea saio bakarra! !

Ba hori, hartu euskera, familia eta kotxea eta Antiguo Berrira! !

Filma ikusi gabe geratu gaitun, ‘sala completa’ horren errudun!! !

Donostia 2016, kultur hiriburu dela eta ez dela eta... kaka zaharra! !

Hizkuntzen protokoloa eta hizkuntz gutxituen egoera eta... kaka zaharra! !

Eusko Jaurlaritza, zineuskadi eta EiTB-3 ren gonbita: abenduaren 26tik 31ra euro baten truke palomitak eta zine sarrera. IFA supermerkatuan, noizbehinka, 30 euro edo inguruko erosketa bat egitean papertxo bat oparitzen diñate; ‘por la compra de 30e le regalamos 0.30e, porque eres un cliente especial’. Paper hau hartzean bezela sentitu naun gonbidapenarekin,... kaka zaharra! !

Gipuzkoan zenbat ume euskaldun zeuden? eta ume hoietatik zenbati gustatzen zaizkien filmak? eta ume hoien zenbat gurasok nahi diztiñate filma onak beren seme-alabentzat?

Egin apostu, egin apostu euskeraren alde, kultura onaren alde, jarri aukerak, jarri aukerak Donostia (eta Donostialdea) kultur hiriburu izan dadin 2016, 2017ta datozenetan.

Ta... lasai!!! zine sarrera eta palomitak guk ordainduko ditugu.


Garapen ekonomia Euskal Herrian aztergai Eusko Ikaskuntzaren kongresuan Bilbon

Eusko ikaskuntza 100 urteurrena ospatzen ari aurten. 1918 urtean sortu zenetik guztira 17 kongresu egin ditu Eusko Ikaskuntzak, bi helburu nagusirekin: batetik, ikerkuntza eta kultura sustatzea, eta, bestetik, Euskal Herriaren erronken eta beharren inguruko prospekzioa egitea, aurrerabidea xede. Eusko ikaskuntzaren XVIII kongresua burutzen ari da, hurrengo ekitaldia Bilbon izango da Azaroaren 9an, GARAPEN SOZIO EKONOMIKOA. EUSKAL GIZARTEA ETA ENPRESA goiburupean. Iker Atxak eman dizkigu ostiraleko kongresuaren inguruko zehetasunak.

https://bilbohiria.com/docs2/2018/ibaizabal/181107_iker_euskal_irakaskuntza.mp3

Deskargatu hemen.


Deserriko Kantak dakartza Eñaut Elorrietak Gernika-Lumora, gaur

Urte beteko kontzertu biraren ostean, Eñaut Elorrietak Deserriko Kantak dakartza Gernika-Lumora. Hain zuzen, Lizeo Antzokiko taula gainera igoko da bertokoa, Ruben Caballeroren (gitarra eta mandolina), Txus Aranbururen (Teklatuak) eta Igor Telletxearen (Bateria eta perkusioa) laguntzagaz. Musikari gernikarrak lehen aldiz joko ditu diska horretako abestiak herrikideen aurrean. Hala, bertokoaren azken lana ezagutzeko aukera izango dute musika zaleek. 20:30ean emango diote hasiera kontzertuari.

Gaurkoa Deserriko Kantak-eko abestiak entzuteko azken aukeretako bat izango da Elorrietaren zaleentzat. Gernika-Lumoko kontzertuaren ostean, Bilboko eta Donostiako emanaldiekin amaituko du bira.


Ez dago tokirik hilaren 19an egingo duten ardo ikastaroan

Harrera ezin hobea izan du urrian 19an Eskoriatzan egingo den ardo ikastaroak. Kultura etxetik jakinarazi digutenez dagoeneko ez da plazarik geratzen horretan; 25 lagunendako tokia zegoen.

Saioa 18:30an hasiko da, eta bi ordu inguruko iraupena izango du. Arabako Errioxako upeltegien elkarteko irakasle batek eskainiko du. Ardoa modu praktikoan eta atseginean ulertzeko, dastatzearen oinarrizko printzipioak erakustera bideratuta egongo da ikastaroa; hain justu, ulertzen ez duen jendeak ardoaz hitz egiteko beldurra galtzea bilatzen da horrekin.


Ez dute Vela ahaztuko

Partidari ekin orduko irabazten hasi, gero 1-3 atzetik jarri, eta azken txanpan emaitza irauli du Realak, Velak eginiko lau golekinEuropako postuetan sendo dago Reala, eta konfiantzaz Xakhtar Donetsk-i aurre egiteko

Golak: 1-0: Velak (6. min. ); 1-1: Rafinhak (23. min. ); 1-2: Alex Lopezek (28. min. ); 1-3: Rafinhak (56. min. ); 2-3: Velak (61. min. ); 3-3: Velak (78. min. ); 4-3: Velak (81. min.). Epailea: Muñiz Fernandez. Txartel gorria: Celtako Fontasi (65. min.). Txartel horiak: Realeko X. Prieto eta Markeli; eta Celtako Cabral eta Yoeli. Bestelakoak: 24.634 ikusle Anoetan.

Hilabete eskaseko etapa gogorra gozo hasi du Realak. Sufrituta, baina gozo. Gozo eta ero. Izan ere, partida eroa jokatu zuten txuri-urdinek eta Celtak atzo, Anoetan. Lehia hasterako, 1-0 aurreratu ziren etxekoak. 56. minuturako, ordea, 1-3 ziren atzetik. Anoetaren magia eta jokalarien adorea agertu ziren orduan. Batez ere, Velarena. Hura izan zen protagonista. Aginte makila hartu, eta taldekideen laguntzaz emaitza irauli zuen. Jagoba Arrasatek aurreratu zuen: Vela bere onentsuenean dagoela. Ez zuen alferrik hitz egin. Lau gol egin zituen mexikarrak, eta Realaren historian sartu da. Urtizberea, Arregi, Satrustegi, Bakero eta Kodrorekin batera, hura da Realarekin lau gol sartu dituen bakarra. Velak eta Realak ez dute berehala ahaztuko atzoko arratsa. Celtak ere ez.

Anoetak bizi izandako eromena etxekoen gozamenerako amaitu zen, bai, baina ederki sufritu behar izan zuten txuri-urdinek hiru puntu garrantzitsu eskuratzeko. Partida hasi, ezin hobeto hasi zuten, seigarren minuturako gola sartu baitzuen Velak. Pare bat minutu lehenago, gainera, baleko gol bat baliorik gabe utzi zion epaileak. Bigarren aukeran, baina, ez zen zalantzarik izan. Castroren erdiraketa bat maisuki sareratu zuen mexikarrak. Celtaren atzealdeak ere erraztasun ugari eman zituen jokaldi horretan. Baita partida osoan ere.

Gol horri esker, ongi bideratu zuen norgehiagoka Realak. Ordea, aise suma zitekeen egiten ari ziren jokoa ez zela etxekoen mesederako. Zelai erdian oreka falta nabarmena izan zuten donostiarrek, eta hutsuneak ederki probestu zituen Celtak. Aukera garbirik ez sortuagatik, Luis Enriquek nahi bezala ari ziren jokatzen bi taldeak: ausart eta bizi. Kontrolik gabe jokatu zuten etxekoek, eta galiziarrek ez zuten alferrik galdu lehen aukera garbia. 23. minutuan, Rafinhak neurketa berdindu zuen, buruz. Hori gutxi ez, eta hortik gutxira bigarrena egin zuen Alex Lopezek, 28. minutuan.

Lehen zatian, Pardo zelaira

David Zurutuzak belaunean lesioa izan zuen, eta atsedenaldira heldu aurretik Pardo zelairatu behar izan zuen Arrasatek. Aldaketarekin bestelako itxura hartu zuen taldeak. Azken bost minutuetan aukera ugari sortu zituen, baina Castrok eta Griezmannek ez zuten asmatu. Frantziarraren bolada ona atzo eten zen, beraz.

Bigarren zatiaren hasieran bazen baikor egoteko motiborik, Celtaren sendotasun falta agerian geratzen baitzen behin eta berriz. Gutxien espero zenean, baina, hirugarrena sartu zuten kanpokoek, Rafinharen eskutik. Neurketa amaitzeko ordu erdi pasa faltan, hortaz, maldan gora jarri zitzaien lehia donostiarrei.

Bada, orduantxe agertu zen Vela. Taldeak gehien behar zuenean. 61. minutuan lehenik, 76.ean gero, eta 81.ean, azkenik, hiru gol eder sartu zituen. Hirurak ere antzekoak: defentsari aurrea hartu, eta atezaina bikain gainditu. Epaileak Celtako Fontas kaleratu izanak ere lagundu zien txuri-urdinei, etengabe erasoan aritu baitziren 4-3koa lortu arte. Merezitako garaipena eskuratu zuten. Beste albiste onik ere utzi zuen neurketak, Zalduak partida bikaina jokatu baitzuen. Hiru puntuei esker, Reala sendo dago Europako postuetan, eta konfiantzaz gainezka asteazkenean Xakhtar Donetsk-i aurre egiteko.


JA 34

Atzo eguerdian amarenean nengoela, manta zahar bat hartu esku artean, eta konturatu nintzen letra gorri batzuk zituela ertz batean: JA 34. Orduan gogoratu nintzen neuk nituela hizki eta zenbaki horiek Saturrarango seminarioan sartu nintzenean, 11 urterekin. Manta hura ordukoa zen.

Mantak ez ezik, nirekin neramatzan arropa guztiek zituzten josita hizki eta zenbaki horiek: izarak, barruko arropak, alkandorak, prakak, galtzerdiak… Nire izen-deituren hasierako hizkiak ziren, eta zenbaki bat. Urteak egin nituen arropa haiekin, eta uste nuen denak suntsituta zeudela, baina denborak ematen du, bai, ezustekorik.


Gabon egunean abestu nahi dutenak astelehenero elkartuko dira Eskifaian

Eskifaia Abesbatza kalez kale ariko da abenduaren 24ko eguerdian, Kantu Berri On! egitasmoaren bigarren ekitaldian. Eskifaia Elkarteak antolatutako ekimena da, baina ez dago Eskifaiakoei soilik zuzenduta, 16 urtetik gorako herritar guztiei baizik. Horregatik, egoitzako atea abesbatzakoak ez direnentzat ere irekita egongo da astelehenero, 20:15etik 21:00etara (Jostaldi pilotalekuaren ondoan).

Herenegun hasi ziren entseguekin, iazko ekitaldian abestutako kantak gogoratuz: Haurtxo maite, Olentzero, Lau haizetara, Noel, noel… “Ekintza honen helburua gabonetan abestu nahi duten guztiei abesbatza irekitzea da”, esan du Anatxo Gezala Eskifaiako kideak. “Herrian sekulako zaletasuna dago abesbatzekin, giro izugarria sortzen da, baina askok ez dute beren burua Eskifaian ikusten, edo ezin dute konpromiso hori hartu”, adierazi du.

Kantu Berri On! ekimena irekia dela nabarmendu dute

16 urtetik gorakoentzat antolatutako ekimena da. Iaz egin zuten lehen aldiz eta oso gustura geratu zirela esan du Gezalak: “Esperientzia izugarri ona izan zen. Hogei lagun batu zitzaizkigun abenduaren 24rako eta horietako hiruk, gainera, abesbatzan modu iraunkorrean sartzea erabaki zuten. Ez zuten euren burua abesbatzan ikusten eta, begira, oso ondo sartu dira Eskifaian”.

Entsegu arinak

Eskifaiatik kantu zaletasuna duten guztiei dei egin diete parte hartzeko, edozein dela beren maila: “Entseguak oso arinak dira eta ez da beharrezkoa musika ikasketak edukitzea Kantu Berri On! ekintzan parte hartzeko”.

Iazkoa ondo atera zenez, aurten antzerako ibilbidea egingo dute abenduaren 24an. Mendeluko Betharram zaharren egoitzan hasi eta Portuan bukatu zuten; bidean Amuten, Kostan, Damarri plazan (Zumardia parean) eta Arma Plazan geldialdiak egin zituzten, abesteko.

Informazio gehiago nahi dutenek Facebook orriaren bitartez edo 660 47 58 02 telefono zenbakira deituta lor dezakete.


Izugarria eginda, finalean da Unai Agirre!

Emozioz beteta, eta ikusleen txalo zaparrada haundiarekin, jaso zuen albistea Unai Agirrek: ondo merezita izango da Bertsolari Txapelketa Nagusiaren final haundian, Barakaldoko BECen. Izugarria egin zuen hernaniarrak, zaila zeukan zortzigarren txartel hori eskuratzeko!

Bere estiloari fidel eta umoreari eskutik helduta, ariketa guztietan eman zuen maila ederra Agirrek, Iruñan. Kartzelakoan, momentuari egin zion erreferentzia: kartzelatik ateratzeko beldur zela, oholtzara igo nahi ez zuela eta. Bera izan zen kantatzen azkena, eta azkeneko ariketa hori bezala, saio osoan zehar egindakoa txalotu zioten ikusleek, bukaeran.

Azkenean, 696 puntu jaso zituen hernaniarrak, eta finaleko bigarren hernaniarra izango da, Maialen Lujanbiorekin batera; guztira, Hernaniko Bertso Eskolako lau kide.

Izan ere, Unai Agirrerekin batera egin zuen finalerako bidaia atzo, parapentean, Aitor Mendiluze andoaindarrak.

Puntutan elkarrekin aritu ziren, parapentean zijoazen bi lagunen paperean, biak maisu; eta hori ekarri zuen gogora Mendiluzek azken agurrean, esanez gustora joango dela berarekin berriro, parapentean, BECeko final horretan.

Andoaindarrak 695,5 puntu lortu zituen, eta espero bezala, finalerako txartela lortu zuen, Aitor Sarriegi atzoko irabazlearekin batera (698,5).

Abenduaren 17an ariko diren beste lauak dira, Beñat Gaztelumendi, Igor Elortza, Sustrai Colina eta Amets Arzallus.


Itzala argitzeko dago oraindik

Francisco Franco diktadorea duela 40 urte hil zen, eta hark prestatutako estatu kolpearen ondorengo izugarrikeriak azaleratzeko daude oraindik. Bilaketa lanaz, biktimarioak izendatu beharraz eta kontakizuna osatzeaz mintzo dira historialariak.


Anboton atzo iluntzean galdutako hiru mendizale onik topatu ditu Ertzaintzak goizaldean.


Eskozia eta Irlandaren egoera bertatik bertara

Estaturik gabeko herriak Europa kapitalistan jardunaldiak atzo abiatu ziren Irurtzunen. Herrialde Katalanen errealitatearen berri ezagutzeko aukera izan zen Irurtzunen. Gaurkoan, berriz, Irlanda eta Eskoziaren berri jaso nahi dutenek horretarako aukera izanen dute. Altsasuko Zubiondo elkartean Sinn Feineko zinegotzi Katheleen Funchionek Irlandako prozesua izanen du hizketa-gai. 19:00etan izanen da. Ordu bat geroago, Uharte Arakilgo udaletxean Eskoziako egoera politiko eta sozialaren berri emanen du Scottish Socialist Partyko Jack Fergusonek. Askapenak antolatutako jardunaldiak bihar despedituko dira. Europako herriak borrokan mahai inguruan izanen da, 19:00etan Altsasuko Iortia kultur gunean. 21:30ean herri afaria izanen da Zubi-ondo elkartean. Hura despedituta, gauerdian, gaztetxeak Bastards on Parade eta Herrikadak taldeen kontzertua hartuko du.


Guaixeren Udako Argazki Lehiaketak baditu sarituak. Zorionak bioi! !

Epaileek Mar González Ruiz de Larramendiri eman diote Turkiarako bidaia. Egiarretako artistaren argazkiaren izenburua hauxe da: Uda Euskal Herrian. Miarritzen ateratako argazkia da, aurtengo uztailean.

Bigarren saria, berriz, sare sozialen bitartez erabakitzen zen. Bea Vegas Zelaiari egokitu zaio Iruñeko Way Out esperientzia bere argazkia izan baita bozkatuena. Ulaiar izenburua du. Arrasentiko ezkonberrien argazki bat da.

Jasotako 111 argazkiren artean www.guaixe.eus-eko bisitariek aukeratutakoa.

Hauxe da lehiaketako argazkiek sare sozialetan jasotako boto zerrenda:


Lamela epaileak bederatzi gazte auzipetu ditu Altsasuko erasoagatik

"Terrorismo delitu-pilaketa ideala" egotzi die "lesioak, atentatua eta gorrotoagatik". Abenduaren 20an deklaratu beharko dute.

Carmen Lamela Auzitegi Nazionaleko epaileak auzipetu egin ditu orain dela astebete inguru atxilotutako gazteetatik bederatzi lagun, 19-24 urte bitartekoak, Altsasun guardia zibil eta sarjentu baten aurkako erasoan parte hartu zutelakoan.

"Terrorismo delitu-pilaketa ideala" egotzi die epaileak "lesioak, atentatua eta gorrotoagatik". Aurreko astean, horietako zazpi kartzelara bidali zituen, eta beste biak aske daude, astean bitan agertzeko beharrarekin.

Hala, auzipetuek Auzitegi Nazionalean deklaratu beharko dute, ikerketa-deklarazio baten baitan, abenduaren 20an.

Gainera, bakoitzari 6.000 euroko fidantza ezarri die eta, identifikatutako bi adingabeen kasuan, auzia adingabeen epaileari igorri dio, 18 urte baino gutxiago dituztelako. Epaileak nabarmendu duenez, ez da auzipetzeko erabakia luzatu behar "nahikoa arrazoi dagoelako baieztatzeko" delitua egin zutela.

Lamelaren arabera, Guardia Zibilak pairatzen dituen eta "Ospa Mugimenduak inposatzen" dituen "jazarpen" ohituren baitan kokatu du erasoa. "Denek bazekiten tenientea eta sarjentua zirela, eta arrazoi horregatik bakarrik jo eta iraindu zituzten", dio.

Horren ildotik gaineratu duenez, "Bildu, Sortu eta Ernairen babesa dute gaur egun". Lamelaren hitzetan, "Altsasun Ospa Mugimendua izenarekin ezagutzen zaie, eta 2011an sortu zuten", "Altsasuko Errepresioaren Aurkako Batzordea" delakoa sortu zenean, eta hainbat jarduera egin ditu. Atxilotuetako lau sustatzaileen artean omen daude.

Batzordearen helburua, epailearen arabera, "Guardia Zibilaren kideen bizitzan eragotea da, indarkeriazko taldeen helburu sentitu daitezen eta eguneroko lanak egiteko oztopoak izan ditzaten, esaterako, erosketak egiten dituztenean, aisialdian daudenean, bikotekideekin daudenean, seme-alabak jardueretan parte hartzeko izena eman nahi dutenean, herritarrek inolako lotura ez izateko asmoaz". Horrez gain, aginduak betetzen ez dituztenak "Institutu Armatuaren aldekotzat jotzen dute, eta helburu bihur daitezke".

Guardia Zibilaren iritziaren aurka

ANk ikerketa abiarazi zuen, nahiz eta Guardia Zibilak zein Foruzaingoak Altsasuko gertaerei buruz egindako txostenen arabera, urriaren 15ean ez zen bi guardia zibilen eta haien bikotekideen aurkako lintxamendu edo segada antolaturik izan.

Guardia Zibilaren ikerketaren arabera, "erasoa" izan zen, baina bi agenteen testigantza kolokan jarri zuen eta ordura arte zabaldutako bertsioa gezurtatu; hau da, Altsasuko 40-50 gaztek jipoitu zituztela.

Diario de Noticias egunkariak argitaratu zuenez, Guardia Zibilak gorroto delitu bat egon daitekeela uste du, baina ez du terrorismo deliturik antzeman, Covitek eskatu bezala.

Txostenean identifikatutako 12 pertsona horietako sei euren borondatez joan ziren urriaren 15ean Iruñeko Zaintza Epaitegira, deklaratzera. Alabaina, ez zuten epailearen aurrean deklaratzerik izan, bertako epaile titularra, Mari Paz Benito, ez zegoelako zaintzan.


Natura, BOSen hurrengo denboraldiaren ardatza

Bilboko Orkestra Sinfonikoak 34 kontzertu eskainiko ditu 2018-19 denboraldian, eta 22 bakarlari eta zuzendari gonbidatuko ditu.

Natura inspirazio iturri gisa eta berorrek musikarekin duen erlazioa izango da BOSen 2018-19 denboraldiaren oinarria, eta, berorren barruan, Mahler, Beethoven, Debussy, Schumann eta Wagnerren lanak joko dituzte, Frank Peterren Zimmermannen, Varvararen eta Kathia Buniatishviliren mailako bakarlariek eta Carlos Menak, Rachel Nichollsek eta beste zenbait kantari handik lagunduta.

Erik Nielssen Bilboko Orkestra Sinfonikoaren zuzendari titularrak eta Ibon Aranbarri zuzendari nagusiak datorren denboraldiko programa aurkeztu dute, eta azaldu dute 17 programa bikoitz izango dituela: 34 kontzertu, aurreko denboraldian baino sei gutxiago, 22 bakarlari eta zuzendari gonbidaturen eskutik.

Denboraldia hasteko, AEBko XX. mendeko musikari begiratuko diote, aurten bezala: Leonard Bernstein estatubatuar konpositorearen jaiotzaren mendeurrenaren harira, BOSek “West side Story” filmaren partitura joko du, pelikula pantaila batean proiektatzen duten bitartean.

BOSek 2019ko ekainaren 6 eta 7an itxiko du denboraldia, aurtengoan bezala, Richard Wagner alemaniar musikariari eskainitako kontzertu batekin.

BOSen Kontzertu Berezia Maria Joao Pires portugaldar pianistak eskainiko du 2019ko otsailaren 7an, Mozarten sonatak eta Chopinen Gauekoak joz.

Abonamenduko 34 kontzertuez gain, BOSeko atalek ganberako musikako 10 kontzertu eskainiko dituzte.


ELA: ibarra egoera beltzean dago

Aurreko ostegunean ELAko Sakanako arduradun Gorka Vierge eta Recindsa, Isphording eta Sunsundegui lantegietako delegatuek prentsaurrekoa eman zuten. Hiru enpresen egoeraren berri ematearekin batera, ibarrak egun bizi duen egoeraren berri eman zuten. ELAko Sakanako eledunarendako "egoera beltza da eta ibarra industria-hilerria bihurtzeko bidean dago". Baieztapena oinarritzeko esan zuen: "gaur egun Sakanan ezin da lanik opatu. Gipuzkoara jotzen ari dira sakandarrak, CAF edota Irizarren lana dagoelako". Gaineratu zuenez, "Sakanan emakumea izatea zigor bikoitza da, lan aukerarik ez dagoelako". SalaketaViergek Nafarroako Gobernuari Sakanaz "ahaztu eta ibarra hiltzen uztea" leporatu zion. Aldi berean, gobernuak enplegu erregulazio espediente guztiak onartzea salatu zuen. Horrekin batera, enplegu planak Sakanan emaitzik ez duela eman nabarmendu zuen. Viergek gaineratu zuenez,"kudeatutako dirutza zaku hautsian sartu da, gizarte elkarrizketa koipeztatzeko, baina ezer ez lortzeko". ELA "lanpostuen murrizketaren aurka eta lan eskubideen defentsan jendea antolatzearen alde" agertu zen. Aldi berean, "enpresarien lotsak agertu eta Nafarroako Gobernua salatuko" dutela aurreratu zuen. ArgazkianIsphording-eko Juan Antonio Santano Tobias eta Juan Jose Olivenza Lozano. Recindsako Yolanda Barquilla Ruiz de Gordoa eta Sunsundeguiko, David Trevejo Martinez, Kike Aldasoro Lezea eta Juan Carlos Vital Sevilla.


OZ-eko aztia antzerkirako egokitu du Jasone Turunbayk

Jasone Turunbayk lan ezagun hori hartu, euskaratu eta antzerkirako egokitu du. Lakuntzarrak urteak daramatza haurrei antzerkia irakasten. Bere egiteko horretan, haurrekin, ikasturte akaberarako antzezlantxoak prestatzen ditu. Hala, ipuin klasikoen egokitzapenak idazten jasi zen Jasone. Horretarako, jatorrizko bertsioa kontuan izaten du lakuntzarrak. Dagoeneko 3 ipuin klasiko ditu egokituak antzerkirako: aipatutako Oz-eko Aztia, Errauskine eta Edurne Zuri eta 7 ipotxak (taldearen arabera ipotxen kopuruak gora-beherak ditu). LiburuaHaurren adinaren arabera, Oz-eko aztia ipuinaren 3 bertsio egin ditu Jasonek. Bata 6 eta 8 urte bitartekoekin lantzeko da, bestea 9-12 urte bitartekoendako eta, azkena, 12 urtetik gorakoendako. Azken hori da, hain zuzen ere, liburu itxurarekin Erein argitaletxeak Antzoki Txikia sailean karrikaratu duena. Liburuko ilustrazioak Kontxi Maoñok egin ditu, Jasone Kukubiltxo taldean ibili zenean taldekide izandako lagun bat. Jasone "pozik" azaldu da bere lanaren argitaratzearekin. Esan digunez, "nahiago nuen lana denon eskura jarri, azken finean, kaxoi barruan ez dute ezer egiten". Esan digunez, bere lana ezagutzen zutenak kopiak eskatzen zizkioten eta liburua karrikan jarrita "denen eskura" gelditu dela sentitzen du. Jasone Turunbayk, bestalde, etorkizunean bere lanak argitaratzeko bide bat ere ikusi du. Bitartean, aurten bere antzerki ikasleekin Peter Pan lantzen ari da.


Parte hartzea nahi du Iruñeko gobernuak genero indarkeria legea berritzeko

Nafarroako Gobernuak lege berria apirilerako onartzea espero du; oposizioak ontzat jo du parte hartze prozesua

Genero indarkeriaren aurkako lege berria lantzeko, Nafarroako Gobernuak parte hartze prozesu bat jarriko du martxan datozen hilabeteetan. Lau maila banatuko ditu: aurrenekoan, Gizarte Politikarako Departamentuko idazkaritza teknikoak, jarraipen batzordeko kideek eta batzordean sortutako lan taldeek parte hartuko dute; bigarrenean, gizarte eragileak, emakume elkarteak, berdintasun langileak, unibertsitateak, gizarte langileak eta emakumearen arloak lan egiten duten profesionalak izango dira; hirugarrenean, Nafarroako Parlamentuan ordezkaritza duten alderdi politikoak; eta laugarrenean, herritarren parte hartzea egongo litzateke.

Legea osatzeko bigarren fasean, 2014ko otsailean eta martxoan, lan jardunaldi batzuk egingo dituzte. Horietan, aipatutako lau mailetako eragile eta pertsonek parte hartuko dute. Legea apirilean onartzea da UPNko gobernuaren nahia.

Oposizioko alderdiek ontzat jo dute parte hartze prozesua, baina baliabide ekonomikoak eskatu dituzte egoerari aurre egiteko. Kritika gogorrenak Ezkerrako parlamentari Txema Mauleonek egin ditu: «Aurreko legetik ez da erdia ere bete. Tratu txarrak jasotzen dituzten emakumeak laguntzeko zentroak egingo zirela jasotzen zuen 2002ko legeak, eta erdiak baino gehiago falta dira».

Emakume taldeak, kexu

Nafarroako Gobernuak genero indarkeriaren gaian lan egiten duten elkarteetako kideekin ez duela kontsultarik egin salatu du Andrea elkarteko kide Tere Saezek. Berdintasun teknikaria ere bada Saez, eta, haren ustez, begiratu behar da 2002ko legetik zer bete den eta zer ez. «Lege hori ez da ebaluatu eta ez da garatu. Gainera, berdintasun sailetik kanpora atera zen, eta hori makur larria da». Lege berriak, bestalde, genero indarkeria zer den «zentzu zabalenean» zehaztu behar du, Saezen iritziz. Legeak berdintasun politikei lotuta joateko eskatu du. «Lege berria egitea ondo dago, baina ez gordeta uzteko. Baliabideak behar dira horretarako».


Urnietako futbol albistegia

Urnieta 1-2 Allerru

Gola: Iker Gorjon.

INFANTILAK. Porrota benetan mingarria jasan zuten Urnietako gaztetxoenek lezotarren aurka. Partida oso orekatua izan zen eta aukera gutxi ikusi ahal izan ziren. Gorjonek aurreratu zituen etxekoak jokaldi on bati amaiera emanez. Bigarren zatian gorritxoek gola egiteko aukera izan arren, kanpotarrak izan ziren partida orekatu zutenak partida bukatzeko zazpi minutu eskas falta zirenean. Hori gutxi balitz, azken minutuan Allerruk hiru puntuak eraman zituen falta baten bidez.

SANTO TOMAS 3–1 URNIETA

Golak: Josu.

KADETEAK. Lehenengo zati txukuna jokatu zuen Pabloren taldeak, defentsa lan txukuna eginez atsedenaldira golik gabeko berdinketarekin iritsi ziren. Bigarren zatia ere antzeko bidetik joan zen erdialde arte, orduan iritsi ziren etxeko taldearen hiru golak bata bestaren atzetik. Urnietarrek falta baten ondorioz egindako gol bikainarekin amaitu zen partida.

TEXAS 0–1 URNIETA

Golak: Yeray.

JUBENILAK. Taldeko lidergoa zegoen jokoan larunbateko partidan eta urnietarrek garaipenarekin batera lehen postuaren jabetza ere lortu zuten. Lehenengo zatiaren erdialdetik etxeko taldea hamar jokalarirekin gelditu bazen ere atsedenaldira golik gabeko berdinketarekin iritsi ziren. Partida berdinketarekin amaituko zela zirudienean, iritsi zen garaipenaren gola. Zorionak!

REAL UNION 6-0 URNIETA

NESKAK

Urnieta 2-1 Usurbil

Gola: Ander Paco.

Erregionala.Partida sufritu batean, berebiziko garrantzia duten hiru puntu gehiago. Gorritxoek irudi polita eman zuten eta azken minututan lortutako golari esker garaipena etxean gelditu zen. Lehen zatian, etxekoak izan ziren jaun eta jabe. Joko ikusgarririk egin gabe, partida menperatu zuten. Zoritxarrez, kanpotarrak aurreratu ziren falta bati esker. Gol hau jaso izanagatik etxekoak ez ziren kokildu eta handik gutxira, partida orekatzeko gai izan ziren aldaratze pila baten ondoren.

Bigarren zatia askoz orakatuagoa izan zen eta bi taldeen jokoa aspergarriagoa. Zorionez, amaierarako gutxi falta zela, Ander Pacok eman zien garaipena.

ASTEBURUKO PARTIDAK

URNIETA ERREGIONALA–S.T.Lizeoa

Urnieta. Larunbata 4. 17:30

URNIETA NESKAK–Baskonia

Urnieta. Larunbata 4. 16:00

URNIETA JUBENILAK–Amaroz

Urnieta. Igandea 5. 11:45

URNIETA KADETEAK–Baskonia

Urnieta. Larunbata 4. 10:00

Mariño–URNIETA INFANTILAK

Ventas. Larunbata 4. 12:15


Sekulako giroa izan zen atzo Santa Barbaran

atzokoan Lorentzok Inaziorekin bat egin zuen eta egun zoragarriaz gozatzeko aukera izan zen. Hala, Santa Barbara auzoan ospatzen den San Inazio jaieguna ezin hobeto joan zen. Bertsolariak eta trikitilariak goizetik hasi ziren giroa alaitzen eta pixkanaka gerturatzen joan ziren festarako prest zirenak. Ohiko mezan ere jende asko izan zen, baina batez ere, herri kiroletan bildu zen jendetza.

Jendea gogotik animatzen

Nabari da jendeak gozatu egiten duela urtero egin ohi diren herri kirolekin, gogotik animatu eta txalotu baitzituen herriko kirolariak. Hori bai, itzalpetik gehienek. Aurten aizkoran, txingan eta harrijasotzen neurtu dira herriko bi taldeak eta biak ederki aritu baziren ere, azkenean Larra, Barrenetxea lehengusuak eta Paollak osatutako taldea nagusitu zen. Bigarrenak Larrabide, Arretxe, Atxega eta Suharri izan ziren.

Egun osoan atsedenik ez

Herri kirolak bukatzean, indarrak berreskuratzeko bazkari ederra egin zen eta bazkalondoren, bikotekako toka txapelketa. Bikote mordoak hartu zuen parte. Arratsaldean, haurrek jokoekin eta txokolatadarekin gozatu zuten, eta dantzarako gogoz zirenek erromeriarekin.


Bertsozale mokofinenak asetzeko moduko saioa Donibanen

Maialen Lujanbio izango da Donibanen kantatuko duen bertsolarietako bat.

Eskualdeko bertsozaleak zorioneko daude. Puntako bertsolariekin gozatzeko aukera izan berri dute Oiartzungo elkartasun saioan, eta aurki beste aukera paregabe bat izango dute, Donibanen, Bixi Bixi elkarteak antolatutako saioari esker.

Juanba Berasategi aretoko oholtzan, otsailaren 9an, sei bertsolari: Andoni Egaña, Maialen Lujanbio, Oihana Iguaran, Jon Martin, Jon Maia eta Iker Zubeldia, eta gai jartzaile, Amaia Agirre.

Sarrerak 10 euroan, salgai daude jada, eta Donibaneko ohiko tokietan ez ezik, San Pedroko Antxeta elkartean, Oreretako Arkaitza tabernan, Oiartzungo Kastro Berrin, eta Lezoko Tiñelun eros daitezke. Egunean bertan ere izango da erosteko aukera, leihatilan.


ETB-ko "Bost Baietz" lehiaketa saiokoak, Usurbila etortzekoak dira gaur

Gaur ez da giro kanpoan ibiltzeko. Halere, aterki eta guzti etxetik kalera doanak adi, Euskal Telebistako kameraren batekin topo egin dezake eta. Aldaketarik ez bada, eitb.com web orrialdetik iragarri dutenez, ETB-ko lan talde bat Usurbilen izango da gaur. Euskaraz emititzen duen telebista kateko "Bost Baietz" lehiaketa berriko atal bat, udalerri honetan grabatzekoak dira, ostiral honetan. Eta Julian Iantzik aurkezten duen saio honetarako lehiakide bila dabiltza. "Julian Iantzi aurkezleak lehiakideak aurkitzen ditu gure herrietako kaleetan eta milaka euro banatzen ditu astero herritarren artean", hala dio eitb.com atariak.

Lehiaketaren mekanika nolakoa den, web orrialde berean azaldu dute. "Lehiakideak kalean bertan harrapatuko ditu Iantzik. Bost minututan hainbat galdera egingo dizkie parte hartzaileei eta hauek dirua irabazteko aukera izango dute. Denetariko galderak izango dira kultura, kirolak, geografia, gaurkotasun albisteak… baina asko Euskal Herriarekin lotura dutenak izango dira. Hasieran errazagoak eta aurrera egin ahala zailduz joango dira", ohartarazten dute.

Herritarrek banaka parte har dezakete, baina kalean laguntza bila ere joan daitezke. "Herritarrek erantzun zuzena bota beharko dute, bakarrik jokatu dezakete baina ondotik pasatzen den edonori ere laguntza eskatu diezaioke. Zenbat eta arinen erantzun galdera gehiago egiteko eta diru gehiago irabazteko aukera izango dute. Bost minutuko erronda amaitu ondoren, lehiakideak bi aukera izango ditu: diruarekin planto egin edo proba batean parte hartu, lortutako dirua bikoiztu edo dena galtzeko arriskuarekin", berri eman dute eitb.com ataritik. "Bost baietz" saioa, astelehenetik ostiralera emititzen du ETB 1-ek, gaueko 21:15etatik aurrera.


Lankidetza plana bihar onartuko du udal gobernuak

Plangintzak datozen hiru urteetarako irizpideak zehazten ditu, eta udala eredugarri izatea du helburu.

Jon Albizu zinegotziak aurkeztu du plangintza. (Argazkia: Maitane Aldanondo)

Udal gobernuak ostiralean onartuko du Lankidetza eta Garapenerako Hezkuntzako II. Plan Zuzendaria. Aurreko hiru urteetan indarrean izan denaren oinarri berak ditu, baina irizpide zehatzagoak, emaitzak errazago neurtzeko. Lankidetza zinegotzi Jon Albizuk atzo aurkeztu zuen, eta agerraldian adierazi zuenez, horren helburua “udal gobernua eredugarria izatea da; egiten edo laguntzen dituen proiektuetan irizpide horiek bultzatuz”.

Aurreko plangintzan jasota zeuden esparruak mantenduko ditu berriak. Besteak beste, genero berdintasuna, giza eskubideak edota komunitateen parte hartzea; eta hauei beste bi gehitu dizkiete: elikadura burujabetza eta kontsumo arduratsua, nahiz indarkeria eza aktiboa. Lehenengoari dagokionez, FIARE banketxe etikoarekin harremana estutu eta erosketa publiko etikoa sustatuko dutela adierazi zuen Albizuk. “Ez diegu herritarrei beste modu batean eros daitekeela esan nahi bakarrik, horren eredu ere izan nahi dugu”.

Lankidetza Atalak lau helburu estrategiko zehaztu ditu datozen urteetarako: lankidetza eta garapenerako hezkuntza eraldatzailea sustatzea; hirian gizarte aldaketa bultzatzea; irizpide etikoak eta solidarioak udaleko politika guztietara zabaltzea, eta lankidetzan eta internazionalismoan ari diren gobernuz kanpoko erakunde eta gizarte mugimenduak indartzea.

Gizartea aldatzeko nahi horretan, garrantzia berezia eman nahi diote donostiarrak euren lurraldetik kanpoko borroketan inplikatzeari. Asmo hori Donostia munduartean egitasmoaren baitako ekimenetan islatzen da, baita palestinar edo saharar herriarekiko udal gobernuak adierazitako elkartasunean ere. Kontzientzia hartzetik harago joan nahi dute oraingoan. “Arazoen sustraietara jo behar dugu, munduko desorekak konpontzen ahalegindu. Gure sistema neoliberalaren ondorio dira; beste herrialdetako egoera aldatu nahi badugu, guk geuk aldatu behar dugu ere”, zehaztu zuen Albizuk. Aurkeztutako planak “iraultza” ekarriko ez duela badaki ere, “hasiera izango da. Helburu horrekin sortu dugu”, gehitu zuen zinegotziak.

Lankidetza Atalak 1.361.000 euroko aurrekontua du aurten, eta honen gehiena, 750.000 bat euro, urtero ebazten diren laguntzetan banatzen ditu. Diru horren %70a Hegoaldeko herrialdeetan egiten diren proiektu zehatzetara bideratzen dute, eta gainontzeko %30a, sentsibilizazio kanpainetara. Udalak 22 bat egitasmo babesten ditu egun, besteak beste, Bolivia, Nikaragua, Guatemala, India, El Salvador edota Mozanbiken.

Txostena Donostia.org webgunean eskura daiteke. Hau osatzeko, Lankidetzako Aholku Kontseiluko kideen iritziaz gain, hainbat pertsona, eragile eta Gobernuz Kanpoko Erakunderen ekarpenak jaso dituzte.


Bizkaiko Zaldi Proba Txapelketako finalak jokatuko dira Etxebarrian

Bizkaiko Zaldi Proba Txapelketa erabakiko da astelehenean, Etxebarriko probalekuan. Erakustaldia emanda, Aulestiko probalari bi heldu dira finalera: Koba eta Maider Uriarte. Hirugarren sailkatua Gamiz-Fikako Torrontegi izan da.

Finalaren aurretik, bederatzi probalekutatik igaro dira parte hartzaileak, eta hamabik puntuatu dute. Aulestin hasi zuten txapelketa, eta Mañu, Berango, Nabarniz, Getxo, Ispaster, Etxebarria, Urduliz eta Munitibarko probalekuetatik igaro ostean, puntu gehien eskuratzea lortu dute Lea-Artibaiko eta Mungialdeko abereek, eta hiruren arteko lehia ikusgarria espero da finalean.

Aulestiko Koba da Bizkaiko Txapelketako finalistetako bat.

21:00etan hasiko da norgehiagoka, eta ohi bezala, ordu erdian ahal beste untza osatu beharko dituzte zaldiek, Etxebarriko 800 kiloko harriari tiraka.

Finala Bizkaiko Euskal Joko eta Kirol Federakundeak antolatu du Etxebarriko Udalagaz batera, eta federazioko epaileek kontrolatuta egongo dela jakitera eman dute.

Sariei dagokionez, manta, txapela eta garaikurra izango ditu irabazleak.


Jon Kortajarena modeloarekin ligatzen saiatu da Madonna

Tom Fordek zuzendutako A single man pelikularen estreinaldian, abeslaria gainetik kendu ezinik ibili omen zen modelo bilbotarra.

Badirudi Madonnak Jon Kortajarena modelo euskaldunari begia bota diola. New Yorken ezagutu zuen, Tom Fordek zuzendutako A single man pelikularen estreinaldian eta iturri ezberdinek diotenez, poparen erregina gazte bilbotar honekin maitemindu da.

Orain arte Madonnaren mutil-laguna izan den Jesus Luz baino urte bete zaharragoa da Kortajarena (24 urte) eta diseinatzaile ospetsurentzat lan egiteaz gain, aipatutako filmean parte hartu du berak.

Madonna eta Kortajarenaren artekoa

Esan bezala, pelikula aurkeztu ostean, lagun-talde batekin afaltzera joan omen zen Kortajarena eta orduantxe ezagutu zuen Madonna. Azken hau txundituta geratu zen mutil gazte eta eder honekin eta zurrumurruek diote Jon Madonna gainetik kendu ezinik ibili zela gau osoan.


«Koronabirusa dela eta, sorterrira egitekoa nuen bidaiarik eta lanik gabe geldituko naiz»

Yara Sabrina DIAZ GONZALEZ, Elizondon bizi den nikaraguarra

Nikaraguan «lan finkorik eta egonkorrik ez» zuelako erabaki zuen Yara Sabrina Diaz Gonzalezek Elizondora etortzea: «ama ezkongabea naiz eta bi seme ditut. Haiek mantentzeko lana behar nuen».

Psikologia ikasketak eginagatik, «ez nuen horri lotutako lanik aurkitu eta negozio bat ere martxan jarri genuen eta jatekoa lortzeko adina ematen bazigun ere, ez zuen gehiagorako eman, adibidez, etxe bat izateko». Hala, «herrialdean ere egoera halakoa zela ikusita» eta tarte horretan, lehengusina batek egindako gonbitari tiraka, Jalapa herria utzi eta hegazkina hartzea erabaki zuen 40 urteko nikaraguarrak: «lehengusinak lana lortzea kosta egiten zela baina lor zitekeela erran zidan eta sorterritik ateratzea erabaki zuen».

Bidaia, ordea, bakarrik egin zuen, «orduan 9 eta 5 urte zituzten semeak han utzita». Duela lau urte izan zen, eta haiek ikusi gabe dago geroztik: «bidaiatzeko behar den bizileku-baimena lortzeko hiru urte behar dira». Lortua zuen hori ere, eta hainbertze denboran desiatzen egon ondotik, martxoaren 24an joatekoa zen sorterrira bisitan: «baina koronabirusaren ondorioz, dena hankaz goiti gelditu zen eta hegaldia bertan behera utzi behar izan nuen».

«Etorkinontzat koronabirusaren ondorioak aunitzez ere okerragoak izaten ari dira. Horregatik geldituko naiz urrian lanik gabe»

Heldu den astean beteko dira lau urte Baztanera ailegatu zenetik: «Bortz egun egin nituen Donostian eta handik Elizondora etorri nintzen, 2016ko ekainaren 15ean izan zen». Aitortu digunez, «gustura» bizi da Elizondon eta «eroso» sentitzen da, «jende ona topatu dudalako». Orain arte «lanetik lanera, ordezkapenak eginez eta lanpostu finkorik gabe» ibiltzea tokatu izan zaio, baina joan den urtean urtebeterako lan finkoa lortu zuen: «Erratzuko etxe batean, arras gustura nago familiarekin». Esker oneko hitzak ditu beraiendako, «haiek egin zizkidaten paperak eta orain bizileku-baimena dut, heldu den urteko otsailaren 1ean berritu beharko dudana». Koronabirusaren ondorioz sortu den egoerak, ordea, hegazkina ez ezik, lana ere galduaraziko dio: «etorkinontzat koronabirusaren ondorioak aunitzez ere okerragoak izaten ari dira. Horregatik geldituko naiz urrian lanik gabe».

Elizondon bizitzen zein Erratzun lanean «gustura» badago ere, «arras-arras gogorra» egiten zaio semeak urruti izatea: «nahi izanda ere, ezin ditut ekarri, ez dudalako egonkortasunik. «Etorri nintzenetik, lan batetik bertzera ibili naiz, ordezkapenak egiten, deus finkorik lortu gabe, eta orain pisu batean banago ere, orain arte gela batetik bertzera ibili izan naiz. Zaila da semeak ekartzea».

«Paperak erregulatutakoan gauzak bertze manera batekoak izanen direla iruditzen zaigu, aukera gehiago izanen ditugula, baina inguruan ikutsen dudanagatik ez nuke hala denik erranen»

Etorkizuna ere «zaila» izanen delakoan dago: «paperak erregulatutakoan gauzak bertze manera batekoak izanen direla iruditzen zaigu, aukera gehiago izanen ditugula, baina inguruan ikusten dudanagatik, ez nuke hala denik erranen. Paperak dituztenek ere ez dute lanik aurkitzen».

Horren ordez, «lanerako eta etxebizitzarako aukera gehiago izatea» nahi luke Diazek, «zailtasunak nonahi» topatzen dituelako. «Pisu ttikietan etorkin aunitz bizi gara, ez dugulako erraztasunik. Gaur egun, 350-450 euro ordaintzen dira pisuak, eta ni Elizondora etorri nintzenean 250 euro ordaintzen ziren. Aunitz garestitu da etxebizitzaren prezioa baina soldatak baxuak dira».

Hortik aparte, «oro har, gizartean, denek etorkinek egiten dugun lana ez dutela baloratzen» uste du. «Aunitzetan interna gisa aritzen gara lanean, eta batzuek ez dugula deus ere egiten uste dute. Gu, ordea, 24 orduz hor egoten gara. Badira etorkinen egoerarekin aprobetxatzen direnak ere». Horregatik eskatu du «etorkinek egiten dugun lana gehiago baloratzeko». Argi mintzatu da: «ez gara inori kalte egiteko etorri, bizimodu hobe baten bila aitzinera egiteko nahiarekin etorri gara».


Denetik eta denentzat, ohi bezala

Bihar Alegiako Udalaren Neguko Kultur eskaintza ipuin kontalariarekin hasiko da, eta apirilera arte luzatuko da egitaraua.

Tradizioa, musika, literatura, kirola, antzerkia, dokumentala,... guztia bildu du Alegiako Kultura batzordeak, eta neguko kultur eskaintza prest du herritarrentzako. Bihar hasiko dira ekitaldiak Badut taldearen ipuin kontaketarekin, baina ez da bakarra izango. Lur Usabiaga eta Xabier Terronesek ere ipuin kontaketak eskainiko dituzte.

Musikak ere bere tartea izango du. Hasteko, Loatzo musika eskolako pianoko ikasleek kontzertua eskainiko dute, eta bestetik, martxoaren 6an, Amak talde sortu berriak kontzertua eskainiko du. Antzerkia ere izango da, eta kasu honetan, Erradikalak ginenikusteko aukera izango da; Ane Labaka bertsolaria eta Beatriz Egizabal antzerkilaria izango dira oholtzan ariko direnak. Tradizioari eutsiz Agate Deunaren bezperan kantuan girotu dute herria; goizez eskolako haurrak ibiliko dira, eta arratsaldez, Txintxarri abesbatzako ahots eta makilek jarriko diote doinua herriari.

Kirola egiteko aukera ere izango da Alegiako Mendi Asanbladak antolatutako bi mendi irteerekin. Eta rakestisten historia ezagutu ahal izango dute martxoaren 27an eskainiko duten dokumentalarekin, eta osteko mahai inguruarekin.

BI HITZALDI

Lehen hitzaldia mendiari lotutakoa izango da hilaren 28an, eta Euskal Mendizale Federaziokoak prebentzioari eta mendiko segurtasunari buruz ariko dira, prestakuntza eman nahian. Martxoaren 11n, hondakinen gainean ariko da Maddalen Diaz, eta plastikorik sortu gabe bizitzeko hautua azalduko die bertaratuei.

NEGUKO KULTUR EGITARAUA

Bihar, urtarrilak 15

17:00. Ipuin kontalaria, Badut taldearen eskutik, liburutegian.

Urtarrilak 24, ostirala

19:30. Loatzo musika eskolako ikasleen piano kontzertua izango da, kultur etxeko batzar aretoan.

Urtarrilak 26, igandea

Mendi irteera egingo dute Erlo-Xoxotera, Alegiako mendi asanbladak antolatuta.

Urtarrilak 28, asteartea

18:30. Prebentzioari eta mendiko segurtasunari buruzko prestakuntza saioa hitzaldia izango da, kultur etxeko batzar aretoan, Euskal Mendizale Federazioaren eskutik.

Otsailak 4, asteartea

11:30. Agate Deunaren bezpera dela eta, Herri Eskolako haurrak kantari eskolan eta plazan.

19:00. Txintxarri abesbatza kantari Agate Deunaren bezperan.

Otsailak 13, osteguna

17:00. Ipuin kontaketa Lur Usabiagaren eskutik, liburutegian.

Otsailak 14, ostirala

22:00. Erradikalak ginen antzezlana, Elizpe zineman.

Otsailak 23, igandea

Inauterietako zahagiardoa egingo dute, plazan.

Martxoak 6, ostirala

22:00. Amak taldearen kontzertua, Elizpe zineman.

Martxoak 8, igandea

Emakumearen Nazioarteko Eguna.

Martxoak 11, asteazken

18:00. Plastikorik sortu gabe nola bizi hitzaldia izango da, Maddalen Diazen eskutik, kultur etxeko batzar areto nagusian.

Martxoak 18, asteazkena

17:00. Xabier Terronesek eskainitako ipuin kontaketa, liburutegian.

Martxoak 27, ostirala

22:00. Raketistak lehen eta orain dokumentalaren proiekzioa eta mahai ingurua, Elizpe zineman.

Martxoak 29, igandea

Mendi irteera egingo dute Aralarko Guardetxetik Larraitzera, Alegiako Mendi Asanbladak antolatuta.

Apirilak 3, ostirala

22:00.Sutarri dantza taldearen emanaldia, Elizpe zineman.


Irudietan: Getariako Triatloia 2018

Ander Garcia eta Helene Alberdi Zumaiako bizilaguna izan dira bizkorrenak Getariako Triatloian. 410 triatletak hartu dute parte, eta bizikleta saioa aurreko urteetan baino gogorragoa izan da, maldan gora egin behar izan baitute, Garate eta Meaga igoz.

Jende asko bertaratu da proba ikustera, eta giro ona egon da. Gainera, gaurko saioarekin hasi da triatloi denboraldia, hau izan baita lehenengo proba puntuagarria.